Журналистлар АЭС қурилиши учун танланган майдонга ташриф буюрди – Jurnalist\nЖурналистлар АЭС қурилиши учун танланган майдонга ташриф буюрди\nR S2019-09-09T09:50:02+00:009 Sentabr, 2019|Умумий янгиликлар|\nЯқинда Энергетика вазирлиги ва “Ўзатом” агентлиги томонидан масс-медиа ва блогсфера вакиллари учун пресс-тур ташкил этилди.\nХусусан, ўзбекистонлик бир гуруҳ блогерлар, журналистлар, энергетика соҳаси ва турдош соҳалар мутахассислари ва бошқа манфаатдор шахслар Жиззах вилоятининг Фориш тумани Тузкон кўли яқинидаги АЭС қурилиши учун танланган устувор майдонга ташриф буюрди.\nТаъкидлаш жоиз, иштирокчилар таркиби кўнгили равишда тузилди. Яъни у барча хоҳловчилар томонидан Ўзбекистон Республикаси Энергетика вазирлиги ва “Ўзатом” агентлигининг расмий почта манзилларга йўлланган буюртмалар асосида шакллантирилди.\nСафар давомида иштирокчилар Ўзбекистонда АЭС қурилиши истиқболлари билан танишди, қурилиш жойида олиб борилаётган муҳандислик-қидирув ишларининг иккинчи босқичи ҳақида амалиётчи мутахассислар, олимлар ва экспертлардан бевосита ахборот олишди.\nАйни пайтда Россиянинг “Aтомстройэкспорт” корхонаси ва “OzGashkLITI” DUK мутахассислари ушбу ҳудудда геофизик ва сейсмологик ишларни олиб бормоқда. Тадқиқот натижалари ўрганиб чиқилади ва уларнинг асосида атом электр станциясининг техник ишланмаси давом эттирилади. Техник лойиҳа асосида муҳандислик тадқиқотларини олиб бориш дастурини ишлаб чиқиш, шунингдек, ходимлар ва техникани сафарбар қилиш бошланди.\n– Биз ҳар бири 250 бетли бўлган 18 томдан иборат ҳисобот топширдик, – “Қурилишда муҳандислик қидирувлари, геоахборот ва шаҳарсозлик кадастри давлат лойиҳа илмий тадқиқот институти” давлат унитар корхонаси(OzGashkLITI) бош директори Йўлдош Маърупов. – МАГАТЭнинг ўта қатъий талабларидан ҳар бири бўйича 1000 та далил берилди. МАГАТЭ томонидан улар мавжуд бўлган тақдирда АЭС қурилиши муаммоли бўладиган 15 та “номақбул омил” келтирилган. Бизнинг майдончамиз эса уларнинг 14 тасидан холи. Бу дунёда камдан-кам ҳолларда учрайди. 15- омил эса ер ости сувларининг ер сатҳидан 6-12 метр чуқурликда жойлашуви муҳандислик усули билан осон ҳал қилинади.\nЭкспертларнинг айтишича, ерости платалари бир йилда 10 миллиметргача суриладиган ва 9 баллдан зиёд зилзила юз бериши эҳтимоли бор жойда атом электр станцияси барпо этиш мумкин эмас. Сейсмология институти вакили В.Исмоиловнинг таъкидлашича, танланган майдонда бундай хавф йўқ.\nУмуман олганда, устувор майдондаги муҳандислик тадқиқотларини 2019 йилнинг охиригача якунига етказиш режалаштирилган. Уларнинг натижалари эса Атроф-муҳитга таъсирини баҳолаш (АМТБ) асосини ташкил этади.\n“Ўзатом” агентлиги маълумотига кўра, яқин кунларда ОАВ ва жамоатчиликни Ўзбекистоннинг энергетика соҳасидаги ислоҳотлари билан таништириш учун Ўзбекистон Республикаси Фанлар академияси Ядро физикаси институти ва “Ўзатом” агентлигининг Атом технологиялари бўйича ахборот марказига ҳам пресс-тур уюштирилади.\nЭслатиб ўтамиз, шу йил июль ойида “Ижтимоий фикр” жамоатчилик фикрини ўрганиш маркази томонидан “Ўзбекистон фуқаролари атом электр станциясини қуриш ҳақида” мавзусида тадқиқот ўтказган эди.\nҚатор соҳа ва тармоқларда фаолият кўрсатаётган турли ижтимоий гуруҳларнинг вакиллари иштирок этган тадқиқот натижасига кўра, респондентларнинг ярмидан кўпи (69,5%) атом энергияси ҳақида етарлича маълумотга эга. Респондентлар энергетикага бўлган эҳтиёжларни қондириш ва газ каби табиий ресурсларни тежашда тинч атомни қўллаш муҳимлигини таъкидлаган.\nБинобарин, сўров натижасидан мамлакатимиз фуқаролари биринчи атом электр станциясини қуриш бўйича қарорни қўллаб-қувватлаши маълум бўлди. Аҳамиятлиси шундаки, респондентларнинг 83 фоизи “Мен Ўзбекистонда қуриладиган биринчи АЭС билан фахрланаман” ва 85,6 фоизи “Мен АЭС фаолиятини қўллаб-қувватлайман” деган фикрга қўшилган. Ҳар иккинчи респондент (55,7 %) иншоот қурилишида ёки АЭСнинг ўзида ишлашга хоҳиши бор экан. Бу истак, айниқса, ёшлар томонидан кўпроқ (71,6 %) билдирилган.


21:17 18 Сентябр 2020\n20:17 14.09.2020 Ҳавола олиш\nШавкат Мирзиёев раислигида 14 сентябрь куни электр энергияси ва табиий газни ҳисобга олиш ҳамда назорат қилиш масалалари бўйича видеоселектор йиғилиши ўтказилди.\nТОШКЕНТ, 14 сен — Sputnik. Ўзбекистон президенти Шавкат Мирзиёев раислигида 14 сентябрь куни электр энергияси ва табиий газни ҳисобга олиш ҳамда назорат қилиш масалалари бўйича видеоселектор йиғилиши ўтказилди.\nБу мақсадлар учун қарийб 1,2 миллиард доллар маблағ йўналтирилмоқда.\n“Бу маблағларнинг натижадорлиги ва қайтими фақатгина ҳисоблагичларни ўрнатиш билан ҳал бўлиб қолмайди. Истеъмолчи сарф қилган энергия ресурси ҳажмини билиш билан тизимдаги йўқотишлар ва ўғирликларга чек қўйиб бўлмайди. Бунинг учун “энергияни ишлаб чиқарувчи – магистрал тармоқлар – тақсимлаш тармоқлари – истеъмолчи” жараёнларининг ҳар бир занжирини қамраб олувчи яхлит онлайн тизимни яратиш керак,” – деди давлат раҳбари.


Фозил қори — "Эшакни амак дедим, айиқни тоға..."\n12 апрел 2021, Тошкент вақти: 23:04\nФозил қори Собиров халқ тилидаги таъсирчан ваъзлари билан собиқ Совет тузумининг охири ва Мустақиллик йиллари бошларида Ўзбекистонда ном қозонган илк имомлардан биридир. Ўрта мактабдан бошқа бирон ўқув юртида ўқимаган, лекин бир умр имомлик қилган Фозил қори одоб-аҳлоқ ва кундалик тирикчилик билан бевосита боғлиқ мавзулардаги даъватлари билан ўша кезда динга яқинлаётган оддий халқ эътиборига тушган эди.\nДушанбедан бошланган йўл\nФозил қори Ёсин қори ўғли (Фозил Собиров) 1951 йилда Тожикистоннинг Душанбе шаҳрида туғилган.\nУ кишининг отаси Ёсин қори ўз вақтида Душанбеда танилган имомлардан бири бўлган.\n"У кишининг асл исмини ҳам одамлар билишмасди ва Ёсин қори, деб чақиришарди", дея хотирлайди Фозил қорининг оиласи ва болалигидан яхши хабардор бўлган Шайх Абдулазиз Мансур.\n- Фозил қори Душанбеда бошланғич мактабни битиргандан кейин 1973 йилларда Тошкентга келишган. Мен уларнинг уйига кўп борганман. Оталари Ёсин сурасини ўқиб, дам солардилар. Шунинг орқасидан ҳамма у кишини "Ёсин қори", деб чақирарди, асл исмини ҳам кўпчилик билмасди, дейди шайх Абдулазиз Мансур.\nМаросимларда отасини тарк этмаган ва илмли кишилар даврасидаги баҳсу-мунозараларни зийраклик билан тинглаб юрган Фозил қори ёшлигидан диний ҳикоят ва ривоятларни тўкис ёд олган.\n- Аввалига, ёд олган ҳикояларини чиройли қилиб айтиб бериб юрарди. Кейинчалик у нутқи чиройли бир нотиққа айланди ва таъсирчан даъватларни бошлади, дейди Абдулазиз Мансур.\nФозил қори Ёсин қори ўғлининг ваъзлари Сергели туманидаги Қумариқ масжидидан бошланган.\nБу ерда узоқ йиллар давомида имомлик қилган ва халқ орасида даъватлари ёйила-ёйила мамлакатда танилиб кетгач, Фозил қори Собиров 1997 йилларда Ўзбекистон Мусулмонлари идорасига ишга олинди.\nУ ўша вақтда идорага раҳбарлик қилган Абдурашид қори Баҳромовга ноиблик қилди.\n1999 йилда у Ўзбекистон Республикаси Вазирлар Маҳкамаси ҳузуридаги Дин ишлари қўмитасига раис этиб тайинланди.\n2004 йилда эса раислик лавозимидан олинди ва шундан сўнг Тошкент шаҳрининг Олмазор туманидаги Қаффоли Шоший жоме масжидига имомликка тайинланди.\nШундан сўнг то умрининг охирига қадар – 2009 йилнинг 19 сентябрига қадар Фозил қори Ёсин қори ўғли шу масжидда имомлик қилди ва яна маърузаларини давом эттирди.\nМарҳум имом Тошкентдаги Ваққос ота қабристонига дафн этилган.\nАҳлоқ-одоб ва намозга даъват\nФозил қори Ёсин қори ўғли 80 йиллар охири ва 90 йиллар бошларидан – Тошкент шаҳрининг Сергели туманидаги Қумариқ масжидида имомлик қила бошлаши билан халқ оғзига тушган.\nФозил қорини халққа танитган энг муҳим жиҳат, Шайх Абдулазиз Мансур айтгани каби, унинг таъсирчан ва халқ тилидаги маърузалари эди.\nМаърузаларда бу имом, асосан одоб-аҳлоқ ва кундалик ибодат масалаларига эътибор қаратган.\n70 йилдан ошиқроқ собиқ совет ҳукумати бошқаруви остида диндан узоқлаштирилган халқ учун ўша даврда динга оид энг долзарб масалалар - иймон ҳамда намозга оид энг оддий масалалардан иборат эди.\nИлк бор у кишининг маърузасини 10 -11 ёшлигида эшитганини хотирлаган тошкентлик диндор Абдулла Азим шундай дейди:\n- Ўнми, ўн бирми, балки ўн икки ëшдадирманда ўша пайтларда. Намоз ҳақида, ота-онанинг ҳурмати ҳақидаги иккита кассетаси ўзимда ҳам бўларди у кишининг. Илмий даражада кучлимаску, лекин ҳикояларни олиб келиб, мисолларни олиб келиб чиройли, янги намозхонлар учун жуда яхши, таъсирли маъруза бўлганда, дея эслайди тошкентлик диндор Абдулла Азим.\n"Оналар хорланиб, унутилганда..."\nАйни кунларда Интернетдаги аксар вебсайтларда ҳам Фозил қорига тегишли маърузалар орасида энг кўп тинглангани ва энг кўп муносабат билдирилган маърузалар фарзанд ва ота-она ўртасидаги муносабатлар ҳамда Қиёмат белгилари ҳақидаги маърузалар бўлмоқда.\nЖумладан, Фозил қорининг Қиёмат аломатлари ҳақида Youtube порталига жойланган бир маърузасига эътиборингизни тортамиз.\n“Онаси: “Битта дори топиб кел болам”, деса бир ой ўтиб кетади. Дори қоғозини йўқотиб юборадиям. Лекин бир иши тушса, кори хайрни бажарадиган оғайниси топиб бер деса, бир-икки соатнинг ичида топиб келади. Чунки, унинг ҳам иши унга тушади", дейилади маърузада.\n"Ҳаромдан ҳазар қилмаганлар маҳаллабоши бўлганда..."\nШунингдек Фозил қорининг 1999 йилга қадар қилган маърузалари давомида, яъни Сергели туманидаги Қумариқ мажиди имоми бўлиб юрган кезлардаги маърузаларида қатор ижтимоий муаммолар тилга олингани кузатилади.\n"Энг паст, ҳаромдан ҳазар қилмайдиган, намоз ўқимайдиган одам одамларга раис, маҳаллабоши бўлганда, одамни яхшилигиданмас ëмонлигидан: "Бунинг қўлидан ëмонлик келади", деб ҳурмат қилинганда — қўрқиб ҳурмат қиласизда, у ëмон у, ëмон одам у — буям охир замоннинг бир белгиси эканда.\nБир форс одам айтган экан: "Замонанинг тақозоси билан эшшакни амаки дедим, айиқни тоға дедим", деган экан”, деган эди Фозил қори Ёсин қори ўғли эл орасида кенг тарқалган маърузаларидан бирида.\n"Эркаклар ҳарир кўйлак кийганда..."\nЯна бир ўринда Фозил қори Ёсин қори ўғли замонавий мусиқа санъатию, мусулмон эркакларнинг қилмишларини тилга олади.\n"Эркаклар ҳарир кўйлак кийганда... Чиройлироқ кўринай, манам ипак кўйлак кияй, мангам эркаклар қарасин, дейдими баъзилари жуда ҳариридан кийволади... Аллоҳ эркак кишини аслида қўполроқ қилиб яратган, унга қўполроқ кийимлар ярашади ўзи. Жуда ҳарир кўйлакларни кийиб олиб, липпа-липпа қилиш эркак кишига ярашмайди. Бу ҳам қиёматнинг белгиси экан", дейди Фозил қори.\nЛавозимдан кейинги даъватлар\nАйрим диндорлар Фозил қорининг аввалига кескин ва эркин руҳда янграган маърузалари 2000 йиллардан кейин юмшоқлаша бошлаганини хотирлайди.\nФозил қори Ёсин қори ўғли 1999 йилда Ўзбекистон Республикаси Вазирлар Маҳкамаси ҳузуридаги Дин ишлари қўмитасига раис этиб тайинланган эди.\nУнинг 2004 йилга қадар - раис лавозимидан олингунига қадар Ўзбекистон телевидениеси орқали қилган чиқишлари 1997-1999 йилларга қадар қилган маърузалари мазмунига зид келгани билан аксар диндорлар хотирасида қолган.\n"Соқол эчкида ҳам бор..."\nЎз вақтида намоз ва ибодатга у кишининг даъвати билан меҳр қўйганини хотирлаган тошкентлик диндор Абдулла Азим Фозил қорининг Дин ишлари қўмитасига раислик қилаётган кезларидаги чиқишларини яхши хотирлайди.\n- У киши ҳукумат билан бирга бўлиб қолди кейинчалик. Ҳижоб масаласида, масалан ҳижоб йўқ динда, бу арабларнинг кийими, деган гапларни қилдилар. Ҳукумат соқолга қарши бўлиб турган пайтда телевизорда чиқиб: "Эчкида ҳам бор соқол", деган гапларни қилган эди. Аслида соқол Пайғамбаримиз қилиб юрган амаллардан, бу масалада баҳсга ўрин йўқда, дейди тошкентлик диндор Абудулла Аъзам.\nҲақсўз имомликдан тобеъ раисликка...\nФозил қори Ёсин қори ўғлининг шахсияти ўз вақтида кўп муҳокама қилинган эди.\nФозил қорига шогирдлик қилган ва у кишини озми-кўпми таниган манбалар таниқли имом вафот этганидан сўнг бу мавзуда сўзлашга розилик бермадилар.\nФозил қорининг ўзи айтгани каби: “Эшшакни амаки, айиқни тоға, дейишга тўғри келган замоннинг зайли" у кишини қай ўзанларга солгани ўзбекистонлик диндорларнинг муҳокамасидан бугунга келиб тушган.\nЎз вақтида бу кишининг Ўзбекистон телевидениесида қилган расмий баёнотларига жиддий эътироз билдирган Обид қори Назаров ҳам вафотидан сўнг бу кишининг шаксиз тан олиниши лозим бўлган хизматларига ҳурмат бажо келтирган эди.\n- Фозил қори ака Совет давридаёқ танилган, Ўзбекистонга машҳур бўлган имомлардан бўлгандилар. У пайтда биз мадрасада ўқирдик ҳали. У кишининг маърузалари Ўзбекистон бўйлаб тарқалар эди. Яъни, ҳар жума у кишининг маърузаларини кассеталарга ёзиб, мусулмонлар қўлма-қўл қилиб эшитишарди. Жуда бир таъсирли маърузалар қилардилар.\nҲали у пайтда совет империяси ва динга қарши ташвиқотлар ҳам бўлиб турган пайтда у киши анча жонбозлик кўрсатган. Аллоҳ таолодан у кишини қилган барча ҳаракатларини, дин йўлида кўрсатган хизматларини даргоҳида қабул қилишини сўраймиз. Ётган жойларини жаннатдан бўлишига Аллоҳ муваффақ айласин! Оила аъзолари, фарзандларига ҳам сабр тилаймиз, деганди Обид қори Назаров.\n(Бу киши ўтган йили Швециядаги уйи ёнида унга қарши уюштирилган суиқасддан сўнг ҳануз кома ҳолида, Умио шаҳридаги шифохонада қолмоқда.)\nШу тариқа, тошкентлик оддий диндор Абдулла Аъзам каби танқидий кўз билан қараётганлар ҳам, астойдил мухлис бўлиб қолганлар ҳам аслида Фозил қори Ёсин қори ўғлини Ўзбекистонда ибодат ва аҳлоққа оид маърузалари билан танилган илк йирик имомлардан бири сифатида тан оладилар.\nФозил қори амру маъруф ва насиҳатлари битилган аудиокассетлари Ўзбекистонда энг кўп тарқалган илк имомлардан бири эди.\nҚуйида у киши ҳақида ҳозирланган эшиттиришни тўлиқ тинглашингиз мумкин.


Тараққиёт стратегияси - туманимиз келажаги учун дадил қадам Шерзод ҚУДРАТОВ, туман ҳокими: Туманимизда келгуси беш йилликда амалга ошириладиган ишлар ҳамда эришиладиган натижалар » "Оқдарё овози" газетаси\nТараққиёт стратегияси - туманимиз келажаги учун дадил қадам Шерзод ҚУДРАТОВ, туман ҳокими: Туманимизда келгуси беш йилликда амалга ошириладиган ишлар ҳамда эришиладиган натижалар\nЎзбекистон Республикаси Президенти Шавкат Мирзиёев "2022-2026 йилларга мўлжалланган Янги Ўзбекистоннинг тараққиёт стратегияси тўғрисида"ги Фармонни ҳамда 2022 йил - "Инсон қадрини улуғлаш ва фаол маҳалла йили"да амалга оширишга оид Давлат дастурини имзолади. Муҳтарам Президентимиз томонидан илгари сурилган янги Ўзбекистоннинг Тараққиёт стратегиясида асосий эътибор фақат инсон қадрини улуғлашга қаратилганлиги билан аҳамиятлидир. Ушбу тараққиёт стратегияси биз, ижро ҳокимияти вакилларига келгуси беш йилда нима ишларни амалга оширишимиз кераклиги, қандай мақсадларга эришишимиз мумкинлиги белгилаб берилган дастурий амалдир.\nТараққиёт стратегиясининг яна бир муҳим жиҳати бу маълум тоифа одамлар томонидан ишлаб чиқилмаган, бу кенг жамоатчилик муҳокамасига қўйилиб, жамоатчилик билан маслаҳатлашган ҳолда тайёрланганлиги билан эътиборлидир.\nХўш, ушбу тараққиёт стратегиясининг оддий фуқароларимизга қандай ёрдами, қандай нафи тегади, деган савол бўлиши табиий. Ушбу саволга жавобимиз шундай. Тараққиёт стратегияси - фуқароларимизнинг ҳаётдан розилиги, яхши яшаши ва давлатдан рози бўлишини таъминлашга қаратилган чора-тадбирлар мажмуасидир.\nШуни алоҳида таъкидлаш лозимки, Янги Ўзбекистоннинг тараққиёт стратегияси оқдарёликларнинг ҳам ҳаётига албатта, туб ўзгаришлар олиб келади.\nЯнги Ўзбекистоннинг тараққиёт стратегиясида белгиланган йўналиш ва мақсадлардан келиб чиқиб, туманимизда келгуси беш йилликда амалга ошириладиган ишлар ҳамда эришиладиган натижаларга тўхталиб ўтамиз.\nТуманда келгуси беш йилда макроиқтисодий кўрсаткичлар кескин ошиши таъминланади. Хусусан, аҳоли жон бошига саноат маҳсулотлари ҳажми 3,9 млн. сўмдан 6,4 млн. сўмга, яъни 1,6 баробарга, хизматлар ҳажми эса 3,9 млн. сўмдан 10,8 млн сўмга, яъни 2,8 баробарга етказилади. Бунинг учун, келгуси беш йилликда қиймати 470 млн. АҚШ долларлик 270 дан ортиқ инвестиция лойиҳалари амалга оширилади. Буларнинг натижасида туманимизда 9 мингдан ортиқ иш ўринлари яратилиб, ишсизлик даражаси қисқаради.\nАҳоли бандлигини таъминлаш ва камбағалликни қисқартиришда бевосита Ўзбекистон Республикаси Президенти ташаббуси билан ташкил этилган "ҳоким ёрдамчилари" бизга катта ёрдам беради. Бунинг учун уларнинг молиявий инструментларини белгилаб, тегишли маблағлар билан таъминлаб берилган. Биргина, 2022 йилда бандликни таъминлаш, камбағалликни қисқартириш ҳамда аҳоли даромадини ошириш мақсадида бевосита ҳоким ёрдамчиларининг тавсия ва хулосалари асосида 69,7 млрд. сўм маблағлар йўналтирилади. Ҳоким ёрдамчилари аҳоли томорқаларидан самарали фойдаланиш, тадбиркорликни ривожлантириш ҳамда маҳалла инфратузилмасидаги муаммоларни ҳал этишда яқиндан кўмаклашади.\nТараққиёт стратегиясида аёллар ва ёшлар билан ишлаш, уларни қўллаб-қувватлашга доир ислоҳотларни изчил давом эттириш ҳам муҳим вазифа этиб белгиланган. Шунга кўра, маҳалладаги ҳоким ёрдамчилари, ёшлар етакчилари ва хотин-қизлар бўйича маслаҳатчилар билан биргаликда оғир ижтимоий аҳволга тушиб қолган аёллар ва ёшлар турмуш тарзини яхшилаш, бандлигини таъминлаш, тадбиркорлик ва касб-ҳунарга ўқитиш, ҳуқуқ ва эркинликларини руёбга чиқариш чора-тадбирлари амалга оширилади. Жумладан, 2022 йилда "Аёллар дафтари" ва "Ёшлар дафтари" жамғармаларининг ҳар бирига камида 2,5 млрд. сўмдан маблағ йўналтирилади. Эндиликда, аёллар ва ёшлар билан ишлашда биз сектор раҳбарлари иш услубимизни тубдан ўзгартириб, маҳаллабай тизим асосида ҳар бир фуқаро билан индивидуал ишлашни ташкил этамиз.\nИнсон қадрини улуғлаш тамойили замирида, энг аввало аҳолимизнинг турмуш тарзини яхшилаш, қулай шароит ва инфратузилмани яратиб бериш ётади. Туманда муҳандислик-коммуникация ва ижтимоий инфратузилмани яхшилаш, аҳоли учун муносиб шарт-шароит яратиш бўйича ҳам муҳим ишлар амалга оширилади. Жорий йилда туманда шағал ётқизилмаган тупроқ кўчалар қолмайди. Келгуси беш йилда эса 184 км.дан ортиқ йўллар асфальт қилиниб, 5 та кўприкларда қурилиш ва таъмирлаш ишлари амалга оширилади.\nБундан ташқари, 187 км ичимлик суви тармоғи тортилади, 22 дона сув иншоотлари янгидан қуриб битказилади. Тумандаги мавжуд 35 та маҳалладан 24 тасида 113 минг аҳоли тоза ичимлик суви билан тўлиқ таъминланади. Натижада, ичимлик суви билан таъминлаш даражаси 35,2 фоиздан 68,7 фоизга етказилади.\nШунингдек, 210 км электр тармоқ, 126 та трансформатор ва 4,2 минг та эски симёғочлар тўлиқ янгиланади.\nШаҳар ва қишлоқларимизнинг қиёфасини тубдан ўзгартириш чоралари амалга оширилади. Биргина "Обод қишлоқ" ва "Обод маҳалла" дастурлари доирасида шу йилнинг ўзида туманимизда 2 та "оғир" маҳаллаларда 12,1 км. га асфальт ётқизиш, 2 дона сув иншоотини янги қуриш, 138 та симёғочни алмаштириш, 2 дона трансформатор, 4,6 км. электр тармоғини янгилаш, 13,2 км ичимлик сув тармоғи амалга оширилади.\nБундан ташқари, аҳолини муносиб уй-жой билан таъминлаш мақсадида келгуси 5 йилда 1626 хонадонли 58 та кўп қаватли уйлар барпо этилади. 2022 йилда 60 нафар фуқаролар субсидия асосида уй-жойлар билан таъминланади, 40 та фуқарога якка тартибда уй-жой қуриш учун субсидия ва ипотека кредитлари ажратилади. Умуман олганда, кейинги беш йилликда 2 мингга яқин фуқароларга квартира сотиб олиш ва якка тартибда уй-жой қуриш учун субсидия ва ипотека кредитлари ажратилиши кўзда тутилди. Таъмирталаб 8 та кўп қаватли уйларни таъмирлашга маҳаллий бюджетдан маблағлар ажратилади.\nТараққиёт стратегиясида кўрсатилган барча йўналиш ва мақсадларни туманда тўлақонли ижро ифодасини топиши учун шахсан ўзим туман ҳокими сифатида, сектор раҳбарлари, ўринбосарларим ва тармоқ раҳбарлари масъул бўлиб, бу масала доимий кун тартибимизда туради ва уларнинг ижросини таъминлаш бўйича барча чора-тадбирлар кўрилади.


Тошкентда интим хизматлар билан шуғулланган навбатдаги спа-салон аниқланди\nТошкент шаҳрида спа ва массаж салонларда рейд ўтказилди. Бу ҳақда пойтахт ИИББ хабар қилди.\nМаълумотларга кўра, Шота Руставели кўчасида жойлашган кўп қаватли уйда яшайдиган фуқаролар томонидан карантин бўлишига қарамай, фаолиятини давом эттираётган спа-салон юзасидан мурожаат қилган. Текширув жараёнида салон ичида 32 ёшли андижонлик фуқаро ва 2 нафар массажчилар борлиги аниқланган. Кейинчалик қизлар қўшимча ҳақ эвазига интим хизматларини ҳам амалга оширгани маълум бўлди.\nШунингдек, ушбу кўчадаги кафе-караоке ва Бобур кўчасидаги бильярдхоналар ҳам текширилган. Ушбу жойлар фаолияти ўрнатилганда карантин чоралари бузилганлиги маълум қилинди.\nЭнди юқорида қайд этилган жойларнинг раҳбарлари ноқонуний фаолият учун қонун олдида жавоб беради.\nКимсан 16 сентябр 2020 17:10\nиибни айби йук деманг.уларнинг 100 кулоги бор.бу сафар доля бермаган шунинг учун ушлаган.чикиб келади доля беради давом эттиради\nАкмал 11 сентябр 2020 22:09\nЖарима ту́ллаб кутилади и бу́лди\nНосиржон 11 сентябр 2020 18:14\nБундайин холат хар кандай жамиятда булган.Аввало хар бир инсонни Эркакми Аёлми инсофни узига берсин.\nРахима Ходжиева Мусурмонкуловна . 11 сентябр 2020 17:32\nБу ерда ииб ходимларининг айби йук , улар худди кузикориндек чикиб келаверади , динимиз мусулмончилигимизга карши юрувчи нахс зинокорларнинг узига инсоф бермаса кийин , уларни улдириб булмаса , умрбод камамаса , жарима , 3 йилдан 5 йилгача , 6 ой 1 йилда чикиб келиб яна топишиб олишади , эски хунарини бошлайди , бахона иш йук , иш бор бу пулга улар каноат килишмайди , чунки уларнинг майишатига етмайди .\nХусниддин 11 сентябр 2020 14:43\nҚачон бизни ватанимизда адолат юзага чиқади.\nO`ZBEK 11 сентябр 2020 14:25\nАникланган миш, Худдики олдин булмаган ва бирдан каердандир пайдо булган ва бу хакда ИИББ ходимлари бор йуги 3киши борлиги аникланган ва кулга тутишган. ЖУДА КУЛГИЛИ ХУДДИ ИИББ ХОДИМЛАРИ БУНИ БИЛИШМАГАНДАЙ. Яхшиси ИИББ ходимлари тогдаги дам олиш масканларига боришсин у ерларда тудаси билан бунаканги хизматларни турлари ва холатлари билар топишлари мумкин.\nЎзбекистон янгиликлари » Ҳодиса » Тошкентда интим хизматлар билан шуғулланган навбатдаги спа-салон аниқланди


Сувайш каналида тиқилиб қолган кема йўлга тушди | Qalampir.uz\nСувайш каналида тиқилиб қолган кема йўлга тушди\nОлам\t29 Март 12:58 7132\nСувайш каналида тиқилиб қолган Ever Given контейнер кемаси бугун, 29 март куни эрталаб саёзликдан тортиб олиниб, шимол томон йўлга тушди. Бу ҳақда Мисрдаги ушбу сув йўлини бошқариш манбаларига асосланиб хабар берилган.\n"Биз кемани тиқилиб қолган жойидан олиб чиқиб, унга сузувчи куч бердик. Шундан сўнг у шимол томонга қараб йўл олди", дейилган хабарда.\nАввалроқ, қутқарув гуруҳлари Ever Given'ни саёзликдан олиб чиққани ҳақида хабар бергандик.\nСув йўли бўйлаб ҳаракатланиш қанча вақт ичида тикланиши бўйича эса ҳали маълумот берилмаган.\nЎз навбатида, "The Wall Street Journal" канал маъмурияти раҳбари Усама Рабиага асосланиб, контейнер кемаси шу пайтгача қисман сузиб ўтгани ҳақида хабар берган.\n"Бу яхши янгилик, биз ҳали охирига етмадик, лекин у жойидан силжиди", деган Рабианинг ўзи.\nЭслатиб ўтамиз, жорий йилнинг 24 мартга ўтар кечаси Хитойдан Нидерландияга йўл олган контейнерларни ташувчи энг йирик кемалардан бири Ever Given Сувайш каналига тиқилиб қолди. Шу муносабат билан 450 дан ортиқ кемаларнинг тирбандлиги юзага келди.\nМаълумот ўрнида, Сувайш канали Европани Осиё билан боғловчи муҳим транспорт йўлаги ҳисобланади. Канал Ўрта ер денгизидаги Порт-Саид шаҳридан бошланиб, Қизил денгиздаги Сувайш портида ниҳоясига етади. Канал маъмурияти Порт-Фуадда жойлашган.\n15 Октябрь 17:43 42288\n15 Октябрь 12:14 40744\n16 Октябрь 22:37 31654\n16 Октябрь 12:16 30684\n15 Октябрь 20:31 29438


Қарши прокурорининг «иши» ўрганилмоқда — Бош прокуратура - xabar.uz\nҚарши прокурорининг «иши» ўрганилмоқда — Бош...\n16.01.2020 20:39 0 5263\nҚарши шаҳар прокурорининг хатти-ҳаракатлари тегишли тартибда ўрганилади. Бу ҳақда «Xabar.uz» сўровига жавобан Бош прокуратура матбуот хизмати раҳбари Ҳаёт Шамсутдинов маълум қилди.\nГап шундаки, бугун Қарши шаҳар прокурори Актам Наврўзов бошчилигида ИИБ ходимларидан иборат 10-15 кишилик гуруҳ билан «3 Palma» деб номланувчи ошхона-ресторанига бостириб кириб, мусиқа қўйилган компьютерини тепиб синдиргани ҳамда ўйин-кулги қилаётган мижозларни қўлини орқага қайириб, жиноятчидек судраб олиб кетилгани ҳақида хабар қилинди. «Daryo»нинг тадбиркор Ўткир Остоновга таяниб ёзишича, воқеа 2020 йил 11 январь куни тунги соат 22:30 да содир бўлган.\nТадбиркорга кўра, мазкур «рейд»дан бир кун олдин Қарши шаҳар ИИБ бошлиғининг Элмурод исмли ўринбосари уни чақириб, кеч соат 23:00 дан кейин фаолият юритмайман, деган мазмунда тушунтириш хати ёзиб беришини сўраган. Ўз навбатида Ў.Остонов бу талабга жавобан тадбиркор сифатида 24 соат ҳам фаолият юритиши мумкинлиги, тунда иш фаолиятини давом эттириши учун барча талаблар бажарганини айтган. Гап орасида тунги соат 23:00да мусиқани ўчиришини, аммо овқатланиш учун ўтирган мижозларини ўша пайт чиқариб юбора олмаслигини алоҳида тушунтиради.\nШунга қарамай суҳбатнинг эртаси куни юқоридаги воқелик содир бўлади...\nҚарши прокурор Бош прокуратура\nЖамият Кеча, 15:47\nЖамият Кеча, 13:48


Навоий аэропортида қатнов кўпайди\nНавоий халқаро аэропорти юк ташиш бўйича Марказий Осиёдаги энг йирик аэропортга айланди, эндиликда бу ердан ҳафтасига 21 та қатнов амалга оширилиши режалаштирилмоқда, деб ёзади CA-NEWS.\nАэропорт матбуот хизмати маълумотларига кўра, жорий йилнинг 27 майидан бошлаб Навоий аэропортидан Навоий - Деҳли – Навоий, Навоий -Бангкок - Навоий, Навоий - Мумбай – Навоий йўналишлари бўйлаб ҳафтасига учта қатнов амалга оширила бошлаган.\nАввалда ҳафтасига уч марта амалга оширилган Сеул - Навоий - Милан ва Милан - Навоий - Сеул юк рейслари эса эндиликда ҳафтасига олти марта амалга оширилмоқда.\nБундан ташқари, ҳафтасига олти марта Сеул - Навоий - Брюссель ва Брюссель - Навоий - Сеул йўналиши бўйлаб юк қатнови ташкил этилган.\nИюн ойидан бошлаб Навоий - Москва - Навоий йўналиши бўйлаб ҳафтасига икки марта юк ташиш амалга оширилади.\n"Кореан Эйр" авиакомпанияси иккинчи ярим йилликда Навоий - Дубай - Навоий ва Навоий - Алмати - Навоий йўналиши бўйлаб икки янги қатновни йўлга қўйишни режалаган.


Солиқ солиш объектлари ва солиқ солиш билан боғлиқ объектлар тўғрисидаги ахборотни аниқлаштириш тартиби тўғрисидаги низомни тасдиқлаш ҳақида\n3018 Государственный налоговый комитет Республики Узбекистан 04/04/2019 19/04/2019 14\nЎзбекистон Республикасининг Солиқ кодексига ва “Давлат солиқ хизмати тўғрисида”ги Қонунига мувофиқ, Ўзбекистон Республикаси Президентининг “Давлат солиқ хизмати органлари фаолиятини тубдан такомиллаштириш чора-тадбирлари тўғрисида” 2018 йил 26 июндаги ПҚ–3802-сон қарори ижросини таъминлаш мақсадида Ўзбекистон Республикаси Вазирлар Маҳкамаси қарор қилади:\n1. Солиқ солиш объектлари ва солиқ солиш билан боғлиқ объектлар тўғрисидаги ахборотни аниқлаштириш тартиби тўғрисидаги низом иловага мувофиқ тасдиқлансин.\n2. Ўзбекистон Республикаси Давлат солиқ қўмитаси манфаатдор вазирлик ва идоралар билан биргаликда ўзлари қабул қилган тегишли норматив-ҳуқуқий ҳужжатларни бир ой муддатда ушбу қарорга мувофиқлаштирсин.\n4. Мазкур қарорнинг бажарилишини назорат қилиш Ўзбекистон Республикаси Бош вазирининг ўринбосари – молия вазири Ж.А. Қўчқоров ва Давлат солиқ қўмитаси раиси Б.А. Мусаев зиммасига юклансин.\nСолиқ солиш объектлари ва солиқ солиш билан боғлиқ объектлар тўғрисидаги ахборотни аниқлаштириш\nМазкур Низом Ўзбекистон Республикаси Солиқ кодекси ва Ўзбекистон Республикаси Президентининг “Давлат солиқ хизмати органлари фаолиятини тубдан такомиллаштириш чора-тадбирлари тўғрисида”ги 2018 йил 26 июндаги ПҚ-3802-сон қарорига мувофиқ давлат солиқ хизмати органларида мавжуд бўлган солиқ солиш объектлари ва солиқ солиш билан боғлиқ объектлар тўғрисидаги ахборотни аниқлаштириш мақсадида солиқ тўловчиларда кўздан кечириш ҳамда сўров ўтказиш (кейинги ўринларда тадбир деб юритилади) тартибини белгилайди.\n1. Ушбу Низомнинг амал қилиши солиқ тўғрисидаги қонун ҳужжатларига мувофиқ солиқ солиш объектлари ва солиқ солиш билан боғлиқ объектларга эга бўлган, улардан доимий ёки вақтинчалик фойдаланаётган барча жисмоний шахслар, юридик шахслар ва уларнинг алоҳида бўлинмаларига нисбатан татбиқ этилади.\nсолиқ тўловчилар – Солиқ кодексига мувофиқ зиммасига солиқлар ва бошқа мажбурий тўловларни тўлаш (солиқ солиш объектлари ва солиқ солиш билан боғлиқ объектлари мавжуд бўлган) мажбурияти юклатилган жисмоний шахслар, якка тартибдаги тадбиркорлар, юридик шахслар ва уларнинг алоҳида бўлинмалар;\nсолиқ тўловчининг вакиллари – қонунга ёки таъсис ҳужжатига мувофиқ солиқ тўловчининг вакили бўлишга ваколатли шахслар;\nкўздан кечириш ҳамда сўров ўтказиш тадбири – давлат солиқ хизмати органларида мавжуд бўлган солиқ солиш объектлари ва солиқ солиш билан боғлиқ объектлар тўғрисидаги ахборотни аниқлаштириш мақсадида давлат солиқ хизмати органлари томонидан заруратга қараб, лекин йилига кўпи билан бир марта кейинчалик солиқ солинадиган базага тузатишлар киритиш учун солиқ тўловчида кўздан кечириш ҳамда сўров ўтказиш орқали амалга ошириладиган солиқ назорати шакли;\nкўздан кечириш ҳамда сўров ўтказиш тадбири иштирокчилари – давлат солиқ хизмати органларининг мансабдор шахслари, солиқ тўловчилар ва уларнинг вакиллари.\n3. Тадбир давлат солиқ хизмати органлари томонидан аниқ график асосида барча солиқ тўловчиларда (туман, шаҳар, маҳалла, кўча кесимида) ҳар йили, лекин бир солиқ тўловчида йилига кўпи билан бир марта ўтказилади.\nТадбир ушбу Низомнинг иловасига мувофиқ схема бўйича амалга оширилади.\n2-боб. Тадбир ўтказишни тайинлаш тартиби\n4. Тадбир ўтказиш тўғрисидаги буйруқ давлат солиқ хизмати органининг раҳбари ёки раҳбарнинг ўринбосари томонидан қабул қилинади.\n5. Давлат солиқ хизмати органлари тадбирда иштирок этиш учун ҳуқуқни муҳофаза қилувчи органлар ва бошқа давлат идораларидан вакилларни жалб этиши мумкин.\n6. Тадбир самарадорлигини ошириш мақсадида давлат солиқ хизмати органлари тадбир ўтказиш тўғрисида олдиндан солиқ тўловчини хабардор этиши мумкин.\n3-боб. Тадбир иштирокчиларининг ҳуқуқ ва мажбуриятлари\n7. Тадбир ўтказиш жараёнида солиқ тўловчилар қуйидаги ҳуқуқ ва мажбуриятларга эга:\n8. Тадбир ўтказиш жараёнида давлат солиқ хизмати органининг мансабдор шахслари қуйидаги ҳуқуқ ва мажбуриятларга эга:\nназорат касса машинаси ҳамда тўлов терминали субъектнинг ўзига тегишли эканлигини ҳамда соз ҳолатдалигини кўздан кечириш;\n4-боб. Тадбирни ўтказиш тартиби\n9. Солиқ тўловчи давлат солиқ хизмати органининг тадбир ўтказиш тўғрисидаги буйруғи билан таништирилган вақтдан бошлаб, тадбир бошланган ҳисобланади.\n10. Тадбир солиқ тўловчи ёки унинг вакили иштирокида солиқ тўловчининг фаолиятида белгиланган иш режимидан келиб чиқиб, ўтказилади.\n11. Тадбир жараёни айнан бир солиқ тўловчида бир иш кунидан ошмаслиги лозим. Айрим ҳолларда, солиқ тўловчида кўздан кечириладиган солиқ солиш объектлари ва солиқ солиш билан боғлиқ объектларнинг ҳажмидан келиб чиқиб ёки солиқ тўловчининг бир нечта бўлинмалари ва объектлари мавжуд бўлганда, шунингдек солиқ тўловчи томонидан тадбир ўтказиш билан боғлиқ ҳужжатлар тўлиқ тақдим этилмаган тақдирда тадбир уч иш кунигача давом эттирилиши мумкин.\n12. Тадбир жараёнида холисларнинг иштироки талаб этилмайди.\n5-боб. Тадбир жараёнида кўздан кечириладиган ҳужжатлар\n13. Давлат солиқ хизмати органининг мансабдор шахслари тадбир ўтказиш жараёнида қуйидаги ҳужжатларни кўздан кечиради:\nдавлат рўйхатидан ўтганлиги тўғрисидаги ҳужжатлар ва фаолият турининг мувофиқлиги;\nкўчмас мулкка ва ер участкаларига эгалик ҳуқуқи тўғрисидаги кадастр ҳужжатлари ва ижара шартномалари;\nтабиий ресурслар, жумладан газ, сув ва электр тармоқлари корхоналари билан тузилган шартномалар;\nназорат-касса машинасининг давлат солиқ хизмати органларидан рўйхатдан ўтказиш карточкаси, сертификати, фискал ёки онлайн режимда ишлаши билан боғлиқ ҳужжатлар;\nходимлар билан тузилган меҳнат шартномалари;\nякка тартибдаги тадбиркорлар томонидан ёлланган ходимларни давлат солиқ хизмати органларида рўйхатга олинганлиги тўғрисида гувоҳнома;\nинкассация шартномаси (нақд пулни олиб бориб топшириш тўғрисидаги шартномаси) ва касса китоби билан боғлиқ ҳужжатлар;\nтўлов терминалидан фойдаланиш бўйича тижорат банклари билан тузилган шартномалар;\nалкоголь, нефть, дори-дармон ва ҳоказо маҳсулотлар сотиш бўйича рухсат гувоҳномалари;\nсолиқ солиш объектлари ва солиқ солиш билан боғлиқ объектларга тегишли ҳужжатлар;\nмаркировкаланиши шарт бўлган товарларнинг маркировка қилинганлиги ва уни тасдиқловчи ҳужжатлар.\nдавлат рўйхатидан ўтганлиги тўғрисидаги ҳужжатлар;\nишлаб чиқариш ускуналари (техник воситалар) ҳужжати;\nишлаб чиқарилаётган маҳсулотлар бўйича лицензия ва сертификатлар;\nсолиқ солиш объектлари ва солиқ солиш билан боғлиқ объектларга тегишли ҳужжатлар.\nв) бозорлар ва савдо комплексларида:\nбозор ва савдо комплексини ташкил этилиши ҳамда давлат рўйхатидан ўтказилиши тўғрисидаги ҳужжатлар;\nкўчмас мулкка эгалик ҳуқуқи тўғрисидаги кадастр ҳужжатлари, жумладан бозор ҳудуди ва унга туташ бўлган автомобилларни вақтинча сақлаш жойларининг кадастр ҳужжатлари;\nтижорат банкларининг автоматлаштирилган тўлов тизимини ўрнатилганлиги, назорат-касса машинаси ва тўлов терминали билан жиҳозланганлиги, автомобилларни вақтинча сақлаш жойларининг кириш-чиқиш қисмида турникет, видео камера ўрнатилганлиги;\nакциядорлар ва уларнинг улушлари тўғрисидаги маълумотлар;\nбозорларда ташкил этилган пуллик хизматлар турлари ва юкларни ташиш хизматини кўрсатувчи аравалар;\nсавдо ва хизмат кўрсатиш ўринлари;\nбозорларда ўрнатилган тарозилар;\nбозорларда ташкил этилган бошқа пуллик хизмат кўрсатиш шохобчалари;\nбозор ва савдо комплексларидаги турғун шохобчаларнинг мулк эгалиги тўғрисидаги ҳужжатлари ҳамда тузилган ижара шартномалари;\nбозорларда ташкил этилган савдо ўринлари ва пуллик хизматлар турлари учун (ҳоким қарори ва бошқа ҳужжатлар) белгиланган тўловлар ва бошқа тушум манбалари тўғрисидаги маълумотлар;\nсавдо ўринлари (раста, турғун шохобча) сони, шундан бўш турган савдо ўринлари ҳисобига бир кунда (бир ойда) йўқотилаётган тушумлар ҳисоби.\nг) жисмоний шахсларнинг солиқ солиш билан боғлиқ объектларида:\nкўчмас мулкка ва ер участкаларига эгалик ҳуқуқи тўғрисидаги гувоҳнома ва кадастр ҳужжатлари;\nкўчмас мулкни ижарага бериш тўғрисидаги ижара шартномалари;\nобъектда жойлашган савдо, умумий овқатланиш, ишлаб чиқариш ва хизмат кўрсатиш фаолиятларига тегишли ҳужжатлар;\nобъектда жойлашган омборхоналар ва музлаткичли омборхоналар ҳамда уларда сақланаётган маҳсулотларнинг кимга тегишлилигини тасдиқловчи ҳужжатлар.\n14. Тадбир ўтказиш жараёнида солиқ тўловчига тегишли объектларда фаолият юритаётган бошқа солиқ тўловчилар аниқланган тақдирда, давлат солиқ хизмати органининг мансабдор шахслари ушбу солиқ тўловчиларнинг фаолияти ва солиқ солиш билан боғлиқ объектларида мазкур низом талабларидан келиб чиқиб, тадбир ўтказади.\n6-боб. Тадбир ўтказиш натижаларини расмийлаштириш тартиби\n15. Тадбир натижаси бўйича давлат солиқ хизмати органининг мансабдор шахслари томонидан қоғоз ёки электрон шаклда маълумотнома расмийлаштирилади.\nБунда, электрон шаклда расмийлаштирилган маълумотнома солиқ тўловчининг шахсий кабинетига (мавжуд бўлганда) юборилади. Маълумотнома электрон шаклда солиқ тўловчининг шахсий кабинетига юборилганда имзоланган деб ҳисобланади.\nАгар солиқ тўловчининг шахсий кабинети амал қилиши тўхтатиб турилган бўлса, солиқ тўловчига ушбу ҳужжат уч иш куни ичида қоғоз кўринишида почта хизмати орқали жўнатилади ва юборилганидан эътиборан уч кун ўтгач, топширилган ҳисобланади.\n16. Тадбир натижаси қоғоз шаклида расмийлаштирилган тақдирда икки нусхада кўздан кечириш маълумотномаси тузилади ҳамда маълумотномага тадбир ўтказиш жараёни билан боғлиқ ҳужжатлар ва фото лавҳалар илова қилинади. Маълумотнома тадбир иштирокчилари томонидан имзоланиб, бир нусхаси солиқ тўловчига ёки унинг вакилига қолдирилади.\nБунда, солиқ тўловчи маълумотномани имзолашдан ёки бир нусхасини қабул қилиб олишдан бош тортган тақдирда, давлат солиқ хизмати органининг мансабдор шахслари бу ҳақида маълумотномада акс эттиради ва маълумотнома почта хизмати орқали солиқ тўловчига юборилади.\n17. Тадбир жараёнида солиқ объектлари ва солиқ солиш билан боғлиқ объектлар бўйича камчиликлар аниқланган тақдирда солиқ тўловчи билан профилактик суҳбат ўтказилади ҳамда камчиликларни бартараф этиш юзасидан солиқ тўловчига расмий огоҳлантириш хати берилади.\nБундан, кўздан кечириш маълумотномасини олишдан бош тортган субъектларга огоҳлантириш хати, кўздан кечириш маълумотномаси билан бирга юборилади.\n18. Тадбир натижалари давлат солиқ хизмати органларининг электрон ахборот тизимида акс эттирилади ҳамда солиқ тўғрисидаги қонун ҳужжатларига мувофиқ камерал назорат ёки хронометраж кўздан кечириш ўтказишда фойдаланилади.\n19. Тадбир натижасида аниқланган маълумотлардан солиқ тўловчининг солиқ ҳисоботларини камерал назоратдан ўтказиш орқали қўшимча солиқ ва бошқа мажбурий тўловларни ҳисоблаш учун фойдаланилади.\n20. Тадбир жараёнида солиқ тўловчи томонидан ер участкалари ва қурилиш объектларидан ноқонуний фойдаланилаётганлиги ҳолатлари кузатилган тақдирда, давлат солиқ хизмати органининг мансабдор шахслари бу ҳақида тегишли ташкилотларни хабардор этишга ҳақли.\n21. Мазкур Низом талабларининг бузилишида айбдор бўлган шахслар қонун ҳужжатларида белгиланган тартибда жавобгар ҳисобланади.\nСолиқ солиш объектлари ва солиқ солиш билан\nбоғлиқ объектлар тўғрисидаги ахборотни аниқлаштириш\nДавлат солиқ хизмати органларида мавжуд солиқ солиш объектлари ва солиқ солиш билан боғлиқ объектлар тўғрисидаги ахборотни аниқлаштириш мақсадида тадбир ўтказиш\nДавлат солиқ хизмати органининг мансабдор\nТадбир ўтказиш тўғрисидаги буйруқ давлат солиқ хизмати органи раҳбари ёки раҳбар ўринбосари томонидан қабул қилинади.\nДавлат солиқ хизмати органининг мансабдор шахслари тадбирни бошлашдан олдин солиқ тўловчи ёки унинг вакилига:\nўз хизмат гувоҳномасини кўрсатади;\nдавлат солиқ хизмати органининг тадбир ўтказиш тўғрисидаги буйруғи билан таништиради;\nсолиқ тўловчига тадбир ўтказиш мақсадини тушунтиради.\nТадбир ўтказиш учун объектга ташриф буюрганда\nДавлат солиқ хизмати органлари мансабдор шахслари тадбир ўтказилаётган объектнинг фото тасвирларини олади ва (планшетда дислокация харитаси орқали) манзилини аниқлайди.\nТадбир ўтказиш жараёнида\nДавлат солиқ хизмати органлари мансабдор шахслари солиқ тўловчи томонидан тақдим этилган солиқ солиш объектлари ва солиқ солиш билан боғлиқ объектларга тегишли ҳужжатларни кўздан кечиради.\nТадбир ўтказиш натижалари бўйича тақдим қилинган ҳужжатлар асосида қоғоз кўринишида ёки электрон шаклда маълумотнома расмийлаштирилади.\nЭлектрон шаклда расмийлаштирилган кўздан кечириш маълумотномаси солиқ тўловчининг шахсий кабинетига (мавжуд бўлганда) юборилади.\nТадбир ўтказиш жараёнида солиқ солиш объектлари ва солиқ солиш билан боғлиқ объектлар бўйича хато ва камчиликлар аниқланганда профилактик суҳбат ўтказилиб, солиқ тўловчига камчиликларни бартараф этиш юзасидан расмий огоҳлантириш хати берилади.\nТадбир ўтказиш якуни билан расмийлаштирилган маълумотномада акс эттирилган ахборотлар Давлат солиқ қўмитасининг маълумотлар базасида шакллантирилади ва қайта ишланади.\nТаҳлика-таҳлил ва камерал назорат бўлими\nДавлат солиқ қўмитасининг маълумотлар базасида қайта ишланган маълумотлар гуруҳларга ажратилиб, аниқланган камчиликларни бартараф этиш учун тегишли тузилмаларга юборилади.\nТадбир якунлангандан сўнг 1 иш куни давомида


Махсус топшириқли гуруҳ сирлари: кундалик ҳаётда сизга ёрдам берадиган маслаҳатлар\n17:49 / 13.03.2017\nМахсус топшириқли гуруҳ аскари мақсадга эришиш жуда мураккаб эканини яхши билади. Бироқ, катта қаршиликка қарамай, белгиланган вазифани бажариш керак, ҳамда бу ерда атрофдагилар ва ўзи билан ўзи аниқ ҳаракатлар тизимисиз ишни битириб бўлмайди. Бундай техникасиз қийин мақсадларга ҳаттоки ҳаётда ҳам эришиб бўлмайди. Қуйида махсус топшириқли отрядлар аскарларининг классик маслаҳатларини тақдим этамиз – улар дунёдаги барча замонавий армияларда қўлланилади.\nТартиб-интизомнинг баҳоси йўқ\nБугун оддий кишилар мақсадга эришиш ҳақида тинимсиз ўйлаши табиий. Бу борада китоблар ёзилган, ўнлаб муаллифлар илмий изланишлар олиб борди, бироқ бунга оддий принцип билан изоҳ бериш мумкин – тартиб-интизомсиз мақсадга эришиб бўлмайди. Худди шундай ҳолатда аскарга автоматизмда ишлаш ўргатилади, сиз ҳам маълум бир ҳолатда шубҳа-гумонга боришингиз керак эмас. Ҳаммасини бир бошдан ўйлаб кўриш учун эмас вақт қачондир топилади.\nҲаёт бу оғриқ\nБарча Рембо ҳақидаги фильмлардан оғриқ сен ҳалигача тирик эканлигингдан дарак беришини яхши эслайди. Бу руҳий жиҳатдан ҳам юз фоизга тўғри – агарда ҳис этиш хусусияти сақланиб қолинса, ҳаракат қилиш имконияти ҳам бор, қолгани эса унчалик муҳим эмас.\nЭртага бугунгидан ёмонроқ бўлади\nВазият яхши томонга ўзгаришидан умид қилиш керак эмас. Бу оддий ҳолатларда ҳам камдан-кам юз беради. Ўзини анча оғир тажрибаларга тайёрлаш - вазифаларингиз тузилмасини аниқроқ тушуниш ва уни ҳал этишнинг янги усулларини қидиришни англатади. Чидамлиликни машқ қилдириб бориш – сиз эртага жангда ғолиб бўлишингиз учун қўллашингиз мумкин бўлган энг яхши нарсадир.\nДарс жараёнда қийин бўлсада, жангда осон бўлади\nҚанча истасангиз шунча машқ қилишингиз ва нимагадир тайёрланишингиз мумкин, бироқ фақатгина реал вазиятдаги реал вазифалар сиз нимага қодир эканлигингизни кўрсатиб беради. Бу барча дуч келган нарсага ташланиш керак, дегани эмас. Назария ва амалиёт ўртасидаги масофани қисқартириш энг фойдалидир. Махсус топшириқли гуруҳларда турли машқлар орқали бир ҳаракатдан кейинги ҳаракатга тезлик билан ўтишга ўргатишади. Бу оддий ҳаётда ёрдам беради.\nВазминлик орқали кўп нарсага эришиш мумкин\nҚўполлик ва ўзини тута олмаслик мағлубиятга олиб келади – буни барча яхши аскарлар билади. Вазифани босқичма-босқич ҳал қилиб бориш импульсив ҳамладан яхшироқ, рақибга ҳурматда бўлиш эса – дунёдаги энг асосий шараф қонунидир. Оддий ҳаётда бу нарсалар ҳарбий ҳаракатлардаги каби ишлайди.\nҚадимги жанг санъати бекорга икки бўлимга ажратилмаган – гап шундаки, стратегия барча исталган режа каби жанг бошланишига қадар ишлайди, холос. У қаерда рўй бериши эса аҳамиятсиз. Тактика – жавоб қайтариш санъати ва бошланғич режадан жуда кучли четлашиш эҳтимолини кўзда тутади.\nЖангда ғалаба қозониш, умумий ғалабани англатмайди\nЭнг машҳур ҳарбий услублар оддий ҳаётда ҳам қўл келади, у кўп ҳолларда одамнинг ичидаги “мени” билан узоқ муддатли жангга ўхшайди. Сизнинг жангингиз жуда узоқ давом этиши ва ундаги алоҳида тўқнашувлар сони юзлаб бўлиши мумкин – асосийси, нима у бу ҳарбий ҳаракатларга киришилганини ёдда тутишдир.\nмаслаҳат Махсус топшириқли гуруҳ


Ўзбекистонда янги ўқув йили ҳам масофавий бошланиши кутилмоқда | Qalampir.uz\nЎзбекистонда янги ўқув йили ҳам масофавий бошланиши кутилмоқда\nЖамият\t09 Июль 18:37 14306\nЎзбекистонда олий таълим муассасаларига киришдаги ижодий имтиҳонлар жорий йилнинг 1 августидан кейин бошланади. Бу ҳақда Ўзбекистон Республикаси Олий ва ўрта махсус таълим вазири Иномжон Мажидов Ахборот ва оммавий коммуникациялар агентлигида ўтган брифингда маълум қилди.\n“Ижодий имтиҳонлар 1 августдан кейин бошланади. Лекин бу имтиҳонларнинг давомийлиги ва сифатига таьсир килмайди. Яъни бундай имтиҳонлар 20 кун давом этади”, дейди Мажидов.\nЎзбекистонда пандемия кун сайин авж олмоқда. Вазият қачон барқарорлашиши номаълум. Бу эса таълим жараёнига ҳам ўз таъсирини кўрсатади. Вазирнинг қайд этишича, ОТМларда таълим жараёни онлайн шаклда ҳам давом этиши мумкин.\n“Ҳужжат топшириш масалалаларида ҳеч қандай ўзгариш йўқ. Таълимнинг барча шакллари учун ҳужжатлар онлайн тарзда топшириляпти.\nЎқиш масаласига келсак, бунда шароитдан келиб чиққан ҳолда бир қарорга келинади. Сиртқи ва кечки таълим шакли масофавийга, кундузги таълимда эса ахборот технологиялари жорий этилган тарзда олиб борилади.\nҲозирча янги ўқув йилининг бошланиши бўйича анъанавий шаклни режалаштиряпмиз. Лекин масофавий таълим жараёнларига ҳам тайёрмиз.\nБунда баҳорда йўлга қўйилган ахборот технологияларидан фойдаланилган ҳолда олиб борилган таълим шакллари янада такомиллаштирилади. Бу борада шароитдан келиб чиққан ҳолда, якуний қарорга келамиз”, дейди вазир.\nЎзбекистонда коронавирус билан боғлиқ илк ҳолат қайд этилганидан кейин – жорий йилнинг 16 март кунидан бошлаб мамлакатдаги барча таълим муассасалари ёпилди. Улар фаолиятини онлайн тарзда давом эттирди. Бироқ, мамлакатда интернет сифатининг пастлиги, айрим ҳудудларга умуман интернет етиб бормагани бу соҳада қатор муаммоларни сув юзасига чиқарди. Агар муаммолар бартараф этилмас экан, ўқувчилар ва ўқитувчилар сентябрдан яна худди шу муаммоларга дуч келади.\n11 Август 11:39 62461\n11 Август 15:00 58784\n10 Август 15:09 53989\n11 Август 12:46 45662\n10 Август 12:20 28051


Санитария шифокори: Олмаотада эпидемиологик вазият «кескин» бўлиб қолмоқда\nОлмаотада эпидемиологик вазият «кескин», — деди шаҳар бош санитария шифокори Жандарбек Бекшин 7 январь куни. Қозоғистондаги энг йирик шаҳар «сариқ зонада» қолишда давом этмоқда, бу эса чекловларга риоя қилиш устидан назоратни кучайтиришни назарда тутади, деди Бекшин.\nСўнгги уч ой ичида шаҳарда коронавирус инфекциясини рўйхатга олиш 14 баравар ошди, деди Бекшин, январь ойининг дастлабки олти кунида Олмаотада 700 дан ортиқ COVID-19 касаллиги қайд этилган. Ўтган кун давомида эса юқтиришнинг 105 янги ҳолати аниқланди.\nБундан ташқари, хабар қилинишича, Олмаотадаги коронавирусга қарши бепул тест натижаларига кўра кузатувчилар (10) ва сайлов комиссияси аъзолари (учтаси) ўртасида 13 та ижобий натижа топилган.\nУнга кўра, 7 январь куни тушга қадар Олмаотада сайлов комиссияларининг 8394 аъзоси, ишончли вакиллари ва кузатувчилари текширувдан ўтказилди.\n- Улар ишдан четлаштирилди, агар улар участка комиссиялари ходимлари бўлса, у ҳолда уларнинг ўрнини захира аъзолари эгаллашди. Кузатувчилар ҳам мустақил кузатувчилар рўйхатларига кўра ўзгаради ва агар улар олиб ташланса, иложи борича алмаштирилади», — деди Бекшин 7 январь куни минтақавий алоқа хизматида бўлиб ўтган брифингда.\nСанитария шифокори январь ойида прогнозни ноқулай деб атади ва шу ойда шаҳарда 4500 га яқин коронавирус ҳолатини аниқлаш мумкинлигини тахмин қилди.\nБекшин Олмаота аҳолисини одамларни гавжум жойларга боришдан тийилишга ва ниқоб режимига риоя қилишга чақирди.\nРасмий маълумотларга кўра, ўтган йилнинг март ойидан бошлаб Қозоғистонда рўйхатдан ўтган коронавирус инфекциясининг умумий сони 159 819 кишини ташкил этди. 1 августдан бошлаб Соғлиқни сақлаш вазирлиги “ковидга ўхшаш пневмония» ҳолатларини — коронавирус аломатлари билан пневмония ва КОВИДга салбий тест — ва ушбу касалликдан ўлим ҳолатларини алоҳида санаб чиқмоқда. ... Беш ойдан кўпроқ вақт давомида мамлакатда COVID-19 ва 519 ўлим белгилари бўлган 46 114 «пневмония» касаллиги қайд этилди (шу жумладан, ўтган кун давомида 94 ҳолат ва олти ўлим). Ўтган ёзнинг биринчи ойларида “ковидга ўхшаш пневмония» эпидемияси қайд этилган эди, аммо июнь ва июль ойларида касалланиш ва ўлим кўрсаткичлари номаълум бўлиб қолмоқда — Соғлиқни сақлаш вазирлиги “ковидга ўхшаш пневмония» ни пневмония ҳолатларининг умумий сонидан ажратишдаги қийинчиликларга ишора қилди.\nҚозоғистонда кўпчилик расмий коронавирус статистикаси ҳақида шубҳа билдирмоқда, чунки юқтирганларнинг ҳақиқий сони ҳукумат кўрсатганидан бир неча баравар кўп.\nСайлов комиссиялари аъзолари, кузатувчилар ва ишончли шахсларни 10 январь куни бўлиб ўтадиган мажлис ва маслаҳатларга сайловга кириш учун мажбурий синовдан ўтказиш тўғрисида қарор декабрь ойи охирида қабул қилинди. Бу «сариқ» ва «қизил» зоналардаги ҳудудларга тегишли.


Президентимизнинг виртуал қабулхонаси ва Халқ қабулхоналарига келиб тушган мурожаатлар таҳлили аҳолига давлат хизматлари кўрсатиш соҳасида тизимли муаммо ҳамда камчиликлар мавжудлигини кўрсатди.\nКичик саноат зонасида цемент заводи қурилмоқда\nПоп туманидаги собиқ “Узрубероид” масъулияти чекланган жамияти негизида ташкил этилган кичик саноат зонасида дастлабки лойиҳани амалга оширишга киришилди. Бу ерда хитойлик инвесторлар билан ҳамкорликда цемент заводи қурилмоқда.\nСоғлом рақобат муҳити — тараққиёт гарови\nМамлакатимизда амалга оширилаётган ислоҳотларнинг туб моҳияти иқтисодиётимизни барқарор ва жадал ривожлантириш орқали аҳоли турмуш даражасини яхшилашга қаратилган.\nТадбиркорлар энди овора бўлишмайди\nЭнди тадбиркорлар солиқ қонунчилигига киритилган ўзгартириш ва қўшимчалар борасида тўлиқ маълумот олиш учун вақт кетказиб, идорама-идора юрмайдилар. Негаки, солиқчиларнинг ўзлари улар ҳузурига келиб, саволларига батафсил жавоб беришмоқда.\nИссиқхоналар ноодатий усулда иситилади\nМуборак иссиқлик маркази корхонасида иккиламчи манбадан фойдаланган ҳолда, иссиқхоналарда сабзавот маҳсулотлари етиштириш йўлга қўйилди. Бунга инновацион технология ва ишланмаларни амалиётда кенг қўллаш орқали эришилди.\n«Frankfurter Allgemeine Zeitung» Ўзбекистондаги ўзгаришлар ҳақида\nЎзбекистонда рўй бераётган ўзгаришларга дунё оммавий ахборот воситалари катта қизиқиш билан қарамоқда. Немис матбуоти ҳам бундан мустасно эмас. Жумладан, Германияда энг кўп нусхада чоп этиладиган ва қатор хорижий мамлакатларда тарқатиладиган “Frankfurter Allgemeine Zeitung” (FAZ) газетаси саҳифасида юртимиз ҳаётига доир навбатдаги мақола нашр қилинди.\nТажриба алмашишнинг фойдаси катта\nФарғоналик пиллачилар Сурхондарё вилоятида бўлиб ўтган семинарда қатнашганларида, Термиз туманидаги “Inter Silk Pro” қўшма корхонасига қарашли пиллахонада плёнка остида ҳамда сунъий дасталарда саноатбоп хом ашё етиштирилаётганига гувоҳ бўлишганди.\n«Йўл хариталари» ижроси мониторинг қилинади\nШу йил январь ойи бошида парламент аъзолари ҳудудларда бўлиб, аҳоли билан очиқ мулоқотлар ўтказди. Давлат органлари ва жамоат ташкилотлари билан ҳамкорликда жойлардаги аҳвол ўрганилиб, мавжуд муаммоларни бартараф этиш бўйича зарур чора-тадбирлар белгиланди.


Меҳримиз сенгадир болажон | "Адолат" СДП\nИнсоният тарихидан барчамизга маълумки неъматлар ичида саломатликнинг баҳоси йўқ. Инсон саломат бўлмаса, на фароғат ва на ҳашамат татийди. Айниқса, бемор фарзанд бўлсачи, бу дилбанди, юрагининг бир парчаси учун, унинг биргина кулгиси учун дунёларни бахшида этишга тайёр бўлади инсон. Халқимиз асл бахтни фарзандлари саломатлиги, бахту камолида деб билади. Лекин бу ҳаёт. Унинг турли синовлари, ўнқир-чўнқирлари бор. Айниқса, улар саратон билан хасталанган бўлса-чи. Мурғак вужудни, кичкинтойларни ушбу хасталик билан оғриганини эшитишни ўзи оғир, бу хасталикдан қийналаётган болажонларнинг аҳволини тасаввур қилишни ўзи оғриқли.\nАна шундай оғир дард билан мардонавор курашаётган жажжи болажонларга озгина бўлсада қувонч улашиш, уларнинг дилларига хушнудлик бахш этиш истагида Ўзбекистон “Адолат” СДП Самарқанд вилоят Кенгаши томонидан 1-июнь - Халқаро болаларни ҳимоя қилиш куни муносабати билан партия тизимида май ойининг охирги ўн кунлиги “Бор меҳримиз сенга болажон” шиори остида хайрия акциялари, концерт дастурларини ташкил этиш ўн кунлиги деб эълон қилинди.\nБугун эрта тонгдан партиянинг Сиёсий Кенгаши раиси Баҳром Абдуҳалимов бошчилигида ушбу хайрия акциясининг дастлабкиси Республика ихтисослаштирилган онкология ва радиология илмий - амалий тиббиёт маркази Самарқанд вилоят филиалида бўлиб ўтди.\nПартия фаоллари, маҳаллий кенгаш депутатлари, нуронийлар, соҳа вакиллари, оммавий ахборот воситалари иштирок этган ушбу тадбирда йиғилганлар аввало филиалда фуқарорларга хизмат кўрсатиш учун яратилган шарт-шароитлар билан танишди, шу билан бир қаторда соҳа вакилларининг таклиф ва мулоҳазалари тингланди.\nШундан сўнг Республика ихтисослаштирилган онкология ва радиология илмий - амалий тиббиёт маркази Самарқанд вилоят филиалининг болалар бўлимида даволанаётган болажонлар ҳолидан хабар олиниб уларга кийим-кечак, озиқ-овқат ҳамда эсдалик совғалари улашилди. Тадбир давомида ташкил этилган концерт дастурида ота-оналар ҳамда болажонлар яйраб ҳордиқ чиқарганларини, хасталигини бир оз вақтга бўлсада унутиб шодон рақсга тушишларидан, чақнаган кўзларидан ҳам англаш мумкин эди.\nДилшод Раҳматов, Республика ихтисослаштирилган онкология ва радиология илмий - амалий тиббиёт маркази Самарқанд вилоят филиали директор ўринбосари - Ҳар бир инсон жамиятда ўз ўрнини топиб, оила аталмиш мўъжаз масканда соғлом муҳитга эга бўлсагина тўлақонли бахт нашидасини суради. Айниқса, ҳаёт мазмуни фарзандларнинг соғлом бўлиши ҳар бир ота-онага чексиз шодлик, қувонч олиб келади. Болалар... Улар бизнинг келажагимиз, бошлаган эзгу ишларимизнинг давомчилари, кўзимизнинг нури, қалбимиз сурури. Улар билан ҳаётимиз обод, кўнглимиз чароғон. Шу сабабли ҳам болаларимиз бахтли бўлишлари учун ҳамма нарсамизни беришга тайёрмиз. Мана бугун “Адолат” СДП ташаббуси билан ташкил этилган кўнгилочар концерт дастури ҳамда ҳайрия акцияси болажонларга, уларнинг ота-оналарига ҳам руҳий кўтаринкилик, яхши кайфият улашди. Филиалда даволанаётган болажонлар номидан ҳам миннадорчилик билдираман, чунки, тиббиётда буюк бобокалонимиз айтганларидек, бемор шифокор томон бўлса касалликни енга олиш мумкин, агар, бемор касаллик томонга ўтиб олса бирор натижа чиқиши мушкул. Беморни шифокор томонда бўлиши эса унинг яхши кайфиятда бўлишига боғлиқ.\nМарказда даволанаётган болажонлар билан самимий суҳбатлашдик. Кумуш, Хадича, Хушнуд, Бахтбек болажонларнинг қайси биридан “Катта бўлсанг ким бўласан?” деб сўрамайлик бир хил жавоб қайтаришади. “Катта бўлсам шифокор бўламан, кимдир касал бўлиб қолса уларга ёрдам бераман” деган сўзни эшитиб тўғриси кўнглимизни ўзгача ҳис-тўйғулар эгаллади. Ниятларинг бари ушалсин, тезроқ соғайгин, оллоҳим шифо берсин деб дуога қўл кўтардик.


АҚШ Сурия ва Эронни “Ҳизбаллоҳ”ни қувватлашда айблади\n04 декабр 2020, Тошкент вақти: 19:52\nмай 10, 2008\nЛиван ҳукумати кучлари ва “Ҳизбаллоҳ” гуруҳи ўртасида бир неча кун муқаддам бошланган қуролли тўқнашувлар натижасида шу кунгача камида 25 киши ҳалок бўлгани айтилмоқда.\nВашингтон ушбу тўқнашувларда Эрон ва Сурия “Ҳизбаллоҳ”ни қўллаб-қувватлаётганини билдириб, уларни бу ишни тўхтатишга чақирди.\nОқ уй матбуот вакили Гордон Жондроу Ливандаги вазият ҳақида гапириб: “Биз “Ҳизбаллоҳ”нинг хатти-ҳаракатидан жиддий ташвишдамиз. Биз “Ҳизбаллоҳ”ни демократик йўл билан сайланган Ливан ҳукуматининг қонуний қарорини бажармаслик йўлидаги уринишини тўхтатишга чақирамиз. Шунингдек, биз Эрон ва Сурияни “Ҳизбаллоҳ”ни қўллаб-қувватлаш ва Ливанда беқарор вазият юзага келтириш уринишини тўхтатишга чақирамиз”, – деди.\nГордон Жондроу минтақа давлатларини демократик йўл билан сайланган Ливан ҳукуматини қўллаб-қувватлашга даъват қилди.\nАҚШ Давлат департаменти эълон қилган баёнотда Вашингтон Ливан бош вазири Фуад Синиора ҳукуматини қўллаб-қувватлаши, шунингдек, дунёнинг бошқа етакчи давлатлари билан Ливан ҳукуматини қўллаш масаласи кўрилаётгани билдирилган.\nЛиванда юзага келган кескин вазиятни юмшатиш учун Саудия Арабистони араб давлатларини зудлик билан ташқи ишлар вазирлари йиғилиши ўтказишга чақирди.\nЛиван ҳукуматига қарашли кучлар ва “Ҳизбаллоҳ” ўртасидаги тўқнашувлар кўпчиликда Ливан яна фуқаролар уруши сари яқинлашмоқда, деган хавотир уйғотди.\nЛиван ҳукумати эълон қилган баёнотда “Ҳизбаллоҳ” Ливан демократиясига қарши “қуролли давлат тўнтариши” амалга оширгани билдирилган. Мазкур баёнотни Ливан насронийлари раҳбари Самир Жажа ўқиб эшиттирди.\n“Байрут ва шаҳар аэропортида “Ҳизбаллоҳ” қуролли давлат тўнтариши амалга оширди. Бу конституцияга, миллий келишув, халқаро резолюциялар, айниқса, Ливанда қуролли гуруҳлар фаолиятини тақиқловчи 1701-резолюцияга нисбатан қуролли давлат тўнтаришидир”, – деди Ливан ҳукумати вакили.\nҲозир пойтахт Байрутнинг аксар қисмини “Ҳизбаллоҳ” аъзолари назорат қилмоқда.\nРоссия саноат ва савдо вазири Тошкентга коронавирусга қарши рус вакцинаси намуналарини олиб келди


3та хусусий бандлик агентлигига жиноий иш очилган, 8та лицензия бекор қилинган – соҳа расмийси билан суҳбат\n17:41 / 16.11.2019\nЎзбекистонда 2018 йилдан бошлаб, хусусий бандлик агентликлари фаолиятига рухсат берилган эди. Аммо жорий йилнинг ўрталарига келиб, бир нечта ХБАларга нисбатан жиноий ишлар қўзғатилгани фуқароларда уларга нисбатан ишончсизлик кайфиятини уйғотмоқда.\nKun.uz мухбири айни мавзуда Ташқи меҳнат миграцияси агентлиги бошқарма бошлиғи Сарвар Каримов билан суҳбатда бўлди.\n– Ҳозиргача нечта хусусий бандлик агентлигига лицензия берилди? Улар вилоятлар кесимида қандай кўрсаткичга эга?\n– 2018 йил 30 ноябрдан ҳозирги кунга қадар 90та хусусий бандлик агентликлари давлат реестрига киритилган, шундан 66та ХБАга фуқароларни хорижда ишга жойлаштириш билан шуғулланиш учун лицензия берилган.\nЛицензия олган ХБАлар сони вилоят кесимида қуйидагича: Тошкент шаҳри – 32 та, Самарқанд вилояти – 9 та, Фарғона вилояти - 5 та, Андижон вилояти – 8 та; Навоий, Наманган, Бухоро ва Хоразм вилоятларида биттадан.\n– Лицензия олган ХБАлардан қанчасининг фаолияти тугатилди, қанчасига жиноят иши қўзғатилди?\n– Ўтган давр давомида фаолиятини тўғри бошқара олмаганлиги, ўз ташаббуси ёки қонунбузарликларга йўл қўйганликлари учун 8та хусусий бандлик агентлигининг лицензияси бекор қилинган, 3та ХБА лицензияси вақтинчалик тўхтатилган ва 3та ХБАга жиноят иши очилган.\n– Ҳозирги кунда ХБАлар томонидан фуқаролар айнан қайси давлатларга ишга юборилмоқда? Бу борадаги статистик маълумотлар қандай?\n– Ҳозирги кунда ХБАлар томонидан чет элга ишга юборилган фуқаролар сони 1876 нафар бўлиб, булардан 1005 нафари Россия Федерациясига, 529 нафари Туркия, 6 нафари БАА, 6 нафари Болгария, 6 нафари Эстония, 5 нафари Исроил, 72 нафари Латвия, 213 нафари Литва, 25 нафари Польша, 1 нафари Қатар, 2 нафари Қозоғистон, 1 нафари Уммон, 5 нафари Япония давлатига тўғри келади.\n– Ўзбекистон ХБАлар ташкил этилиши ва улар фаолият юритишига қанчалик тайёр эди?\n– Ўзбекистонда ХБАлар ташкил этилишига асосий сабаблардан бири – чет элга уюшмаган меҳнат миграциясининг катта оқими мавжудлиги, 2018 йилга қадар қонуний меҳнат миграцияси учун бозор мавжуд эмаслиги ва шу кунга қадар бозор монополлаштирилганлиги эди.\nБозорда бепул хизмат кўрсатаётган битта вазирлик расмий вакилининг мавжудлиги барча фуқароларнинг талаб ва таклифларини қондира олмайди, иш берувчиларни ишсиз меҳнат кучи билан таъминлашга жисмонан имконият мавжуд эмас эди.\nМонопол давлат органи хизматларни кўрсатиш, йўналишни диверсификация қилишни ва бошқаларни мослашувчанлигини таъминлай олмас эди. Натижада Халқаро меҳнат миграцияси ва Халқаро меҳнат ташкилоти конвенциялари талаблари бажарилмай келаётганди.\nАлоҳида таъкидлайдиган бўлсак, меҳнат бозорига яна бир тадбиркорлик субъектининг кириб келиши таъминланиши мақсад қилинган.\nНатижада, одамлар ноқонуний меҳнат миграциясини танламасдан, тасдиқланмаган маълумот манбаларидан фойдаланиб, бошқа давлатга саёҳат қилмасдан, аниқ қаерга боришлари, нима билан шуғулланишлари ва ҳоказоларни билиш имкониятига эга бўлди. Иш жойида ижтимоий ва яшаш шароитлари энг минимал стандартларга ҳам жавоб бермайдиган, оқибатида меҳнат муҳожирлари жиноий ёки экстремистик гуруҳлар таъсирига тушиб қолишлари, меҳнат ҳуқуқларини бузилиши ва сифатли тиббий ёрдам йўқлиги туфайли азият чекиш ҳолатларининг қисман бўлса-да олди олинди.\nБугунги кунда республикамизда жами 58та хусусий бандлик агентликлари лицензия асосида фаолият юритиб келмоқда. Албатта, гуруч курмаксиз бўлмайди деганларидек, бошқа соҳаларда мавжуд камчиликлар сингари бу соҳада ҳам муаммолар ва камчиликлар юзага келди. Унинг олдини олиш ва ўз вақтида бартараф этиш бўйича барча зарур чоралар кўриб келинмоқда. Хусусан, Қонунга янги ўзгартириш ва қўшимчалар киритиш ҳақида таклифлар тайёрланди ва халқнинг кенг муҳокамасига қўйилди.\n– ХБАлар фаолияти қандай мониторинг қилинади?\n– Ташқи меҳнат миграцияси агентлиги тузилмасида Хусусий бандлик агентликлари ва билимни баҳолаш марказлари фаолиятларини лицензиялаш ҳамда мониторинг қилиш бошқармаси мавжуд. Бу бошқарма лицензия олиш учун ариза билан мурожаат этган юридик шахсларнинг ҳужжатларини кўриб чиқиш, қабул қилиш, лицензия бериш учун ваколатли органга хулоса тайёрлаш, белгиланган тарибда улардан ҳисобот олиш, умумлаштириш ва уларнинг фаолияти бўйича таҳлилий маълумотлар тайёрлайди ва мониторингини юритади.\nЎтган давр давомида 20дан ортиқ маротаба ХБАлар билан семинар, учрашув ва конференциялар ўтказилди. 8та ХБАнинг фаолиятида текширувлар ўтказилди ва тегишли чоралар кўрилди.\n– Агентликка ХБАлар орқали хорижга ишга кетиб, у ердан турли муаммоларга дуч келган фуқаролардан мурожаатлар ҳам тушадими?\n– Хусусий бандлик агентликлари томонидан чет элга ишга юборилган ва у ерада турли муаммоларга дуч келган фуқаролар томонидан ташқи меҳнат миграция агентлиги ва хусусий бандлик агентликлари номига шикоят ва аризалар келиб тушиш ҳолатлари кузатилади. Шикоят ва аризаларнинг асосий мазмуни – яшаш шароитлари талабга жавоб бермаслиги, белгиланган ойлик маошлари кечиктирилиши ва оғир меҳнат шароитларидан норозилигидан иборат.\nБундай нохуш ҳолатларни бартараф этиш агентлик ваколатхоналари орқали ёки Ташқи ишлар вазирлиги билан бирга тегишли чоралар кўрилишини таъминлаб келмоқдамиз.\nЎтган давр давомида 355 минг АҚШ долларидан ортиқ миқдордаги ундирилмаган иш ҳақлари ундирилишида ёрдам кўрсатдик. Оғир аҳволга тушиб қолган ва ўз ҳуқуқларини билмаганликлари оқибатида хорижий давлатларнинг Ички ишлар идораларининг маҳсус сақлаш марказларидан жами 2024 фуқароларимизни ватанига қайтаришга эришдик.\n– «Human» ХБА фаолиятидаги ҳолат интернетда катта баҳсларни келтириб чиқарди. Аммо ташқи меҳнат миграцияси оммага бу ҳақда бирор баёнот билан юзланмади ва ҳалигача сукутда.\n– Тўғри, бугунги кунда нафақат «Human xususiy bandlik agentligi» МЧЖ фаолияти бўйича балки, «Profelite IMP xususiy bandlik agentligi» ва «Korean and migrations xususiy bandlik agentligi» МЧЖлар раҳбарлари ва ходимлари фаолиятида жиноий аломатлар мавжуд, деган хабарлар бор. Аммо қонунларимизни биласиз, уларга нисбатан жиноят иши қўзғатилган бўлиб, ҳозирда суриштирув-тергов ишлари олиб борилмоқда ва қонунбузарлар жазосиз қолмайди. Шу билан бирга, уларни жиноятчи ёки қонунни бузган дейиш учун суднинг қонуний кучга кирган қарори бўлиши керак. Суднинг ҳукмисиз ҳеч ким бошқа бир шахсга айбдорсан дейишга ҳаққи йўқ.\nБу борада Ташқи меҳнат миграцияси агентлиги мутахассислари тергов ишларини олиб боришда сўралган барча маълумотларни ўз вақтида тақдим этиб боришмоқда. Шунингдек, фуқароларимизни огоҳликка чақириш мақсадида жорий йилнинг 4 ноябрида Ўзбекистон телевидениесида ташкил этилган «Муносабат» кўрсатувида вазирлик ва агентлик ходимлари иштирок этиб, ўз фикрларини баён қилган. Видеороликлар тайёрланиб, тегишли идораларга тақдим этилган.\n– ХБАларга катта миқдордаги маблағга чув тушган фуқароларнинг маблағларини қайтаришда Ташқи меҳнат миграцияси агентлиги қанчалик кўмаклаша олади?\n– Албатта, агентлик ушбу фуқароларга ваколат доирасида ёрдам кўрсатишга тайёр. Айрим жабрланган фуқароларнинг ўз хоҳиш, истак ва иродасига асосан уларни бошқа ХБАлар орқали кўзланган мақсадларига, яъни хорижда иш топиб бериб, юборишга бепул эришишга ҳаракат қилмоқдамиз. Ҳозирги вақтда ана шундай 40 нафар фуқаролар билан ўзаро келишувларни амалга оширмоқдамиз.\nМаблағларини қайтаришга келадиган бўлсак, тергов органлари жиноят содир этишда гумонланганларнинг мол-мулклари ва ҳисоб рақамидаги маблағларига банд солган. Ноқонуний ўтказмаларини қайтариш чораларини кўрмоқда. Жами маблағлар фуқароларнинг кўрган зарарларини қоплашга йўналтирилади.\n– ХБАлар фуқаролар билан тузаётган шартнома қанчалик талабга жавоб беради?\n– Қонунга мувофиқ, Ўзбекистондан ташқаридаги ишни қидираётган шахсларни ишга жойлаштириш бўйича хизматлар хусусий бандлик агентлиги ва иш қидираётган шахс ўртасида тузилган хизматлар кўрсатиш тўғрисидаги шартнома асосида кўрсатилиши белгиланган.\nУнга кўра, шартнома қуйидагиларни ўз ичига олиши лозим:\nЎзбекистон Республикасидан ташқаридаги ишни қидираётган шахсларни ишга жойлаштириш бўйича хизматлар кўрсатилган тақдирда, хусусий бандлик агентлигида лицензия мавжудлиги тўғрисидаги маълумотлар, лицензиянинг тартиб (рўйхатдан ўтказиш) рақами ва берилган санаси кўрсатилган ҳолда тузилиши белгиланган.\nАйрим ХБАларнинг шартномалари ушбу модда талабларига тўлиқ жавоб бермайди. Шу сабабли ХБАларга юридик томондан кўмаклашиш, ноқонуний хатти-ҳаракатларнинг олдини олиш ҳамда фуқароларнинг ҳуқуқлари чекланиб қолинишини олдини олиш мақсадида шартнома намунаси ҳукумат томонидан тасдиқланган. Мазкур намуна асосида шартномалар тузилган бўлиб, тарафлар ихтиёрига асосан имзоланган.\nТашқи меҳнат миграцияси агентлиги бошлиғига янги ўринбосарлар тайинланди


ЎзА - Самарқандда ёшлар куни кенг нишонланди\nСамарқандда ёшлар куни кенг нишонланди\n01.07.2018 09:30 Чоп этиш версияси\nМамлакатимизнинг барча ҳудудларида бу йил илк бор ўтказилаётган “Ёшлар куни” тадбирлари Самарқандда ҳам юксак савияда ташкил этилди.\n30 июнь куни эрта тонгдан вилоятнинг барча туман ва шаҳарларидаги истироҳат боғлари, хиёбонларда ёшлар сайиллари ўтказилди.\nСамарқанд шаҳридаги Мустақиллик кўчасида уюштирилган “Ёшлар – келажагимиз!” шиори остидаги маданий-маърифий тадбирларда истеъдодли ёшларнинг ранг-тасвир асарлари, миллий ҳунармандлик буюмлари, ёш тадбиркор ва фермерлар томонидан ишлаб чиқарилаётган маҳсулотлар намойиш этилди. Турли танлов ва спорт мусобақалари, мушоиралар ўтказилди. Ҳарбий қисмларда эса “Ватан ҳимояси – юксак масъулият” мавзусида учрашувлар, давра суҳбатлари ташкил этилди.\nШундан сўнг Самарқанд вилояти ҳокимлигида Ўзбекистон ёшлар иттифоқи вилоят кенгаши аъзолари ва фаол ёшлар иштирокида “Ҳоким ва ёшлар” учрашуви ўтказилди.\nУчрашув вилоятнинг барча туман ва шаҳарлари билан видеоселектор тарзида ташкил этилди.\nЎзбекистон Республикаси Президенти Ш.Мирзиёевнинг юртимиз ёшларига йўллаган байрам табригини Самарқанд вилоят ҳокими Т.Жўраев ўқиб эшиттирди.\nШунингдек, давлатимиз раҳбарининг 2018 йил 28 июнда қабул қилинган “Мард ўғлон” давлат мукофоти билан тақдирлаш тўғрисида”ги қарорига кўра, ушбу мукофот билан тақдирланган самарқандлик йигитлар – Самарқанд шаҳридаги “Регистон Камолжон” хусусий корхонаси раҳбари Камолжон Акилов ва Республика олимпия захиралари коллежи 3-босқич ўқувчиси Илҳом Баҳромовга совриндорлик дипломлари ва кўкрак нишонлари, энг кам ойлик иш ҳақининг 50 баравари миқдорида пул мукофоти тантанали равишда топширилди.\n– Мен 12 ёшимда ота-онамдан айрилганман, – дейди Камолжон Аликов. – Ҳозирда 21 ёшдаман. Шу пайтгача давлатимизнинг доимий эътибор ва ғамхўрлигидан баҳраманд бўлиб ўсдим. Ёшлар иттифоқининг ёрдами билан 30 миллион сўм кредит олиб, тадбиркорлик фаолиятини йўлга қўйдим. Ушбу мукофот ҳам менинг келажак тақдиримни белгилаб, жамиятда ўз ўрнимни топишимга ёрдам беришига ишонаман.\nУчрашув давомида вилоят ҳокими ёшларни ўйлантираётган муаммоларни эшитиб, уларни бартараф этиш юзасидан мутасаддиларга зарур топшириқлар берди. Йигит-қизларнинг бир қатор таклиф ва ташаббуслари ҳам қўллаб-қувватланиб, уларни амалга ошириш юзасидан чора-тадбирлар белгиланди.\n– Ёшлар бандлигини таъминлаш бугунги кунда энг долзарб масалалардан бири ҳисобланади, – дейди Қўшработ туманидаги 12-умумтаълим мактаби ёшлар етакчиси Ирода Маматова. – Бу, айниқса, қўлида касб-ҳунари бўлса-да ҳеч қаерда расман ишламаётган ёшлар учун катта муаммо. Шу сабабли учрашувда ҳар бир туман, шаҳарда “Менинг қўлим гул” деган танлов ўтказиб, ёшларнинг маҳоратига қараб уларни ишга қабул қилиш бўйича таклиф билдирдим. Ушбу таклифим вилоят ҳокимига манзур бўлганидан хурсандман.\nБайрам муносабати билан Самарқанд туманидаги 32 ёш оилага янги уйларнинг калити топширилди. Вилоятнинг барча туман ва шаҳарларида бештадан кам таъминланган, ижтимоий ҳаётда фаол ёшларнинг намунавий никоҳ тўйлари ўтказилди.\nСамарқанд шаҳридаги “Мўъжиза” амфитеатрида вилоятдаги олий ўқув юртлари битирувчиларига дипломлар тантанали топширилди. Пойтахтдан ташриф буюрган ҳамда вилоятнинг таниқли санъаткорлари томонидан концерт дастури намойиш этилди.\nҒ.Ҳасанов, ЎзА Алишер Исроилов олган суратлар


Маҳмадиёр Асадов. Фаровон ҳаёт сари... (Эмиль Золя) - www.ziyouz.uz\nБош саҳифа Илм ва фанАдабиётМаҳмадиёр Асадов. Фаровон ҳаёт сари… (Эмиль Золя)\nМаҳмадиёр Асадов. Фаровон ҳаёт сари… (Эмиль Золя)\nЧоп этилган 03.07.2018 01.02.2021 МуаллифZiyouz.uz\nИнсон учун ҳаётда бирдан-бир бахт – бу доимо олға интилишдир. Агар сиз ҳақиқатни яшириб, тупроққа кўмсангиз, у бешак униб чиқади ва шундай қудратли бир кучга айланадики, кун келиб, ўз йўлида учраган жамики нарсаларни бир четга суриб ташлайди.\nЕр юзига ҳақиқат уруғини сочган атоқли француз адиби, натурализм адабиётининг йўлбошчиси, драматург, шоир ва публицист Эмиль Золя 1840 йилнинг 2 апрелида Парижда дунёга келди. Золя отаси (асл келиб чиқиши итальян миллатига мансуб қурувчи муҳандис) Франсуа Золя ҳамда онаси фаранг қизи бўлган Эмилия Оберларнинг ёлғиз фарзанди эди. У ёшлигидан адабиётга ошно бўлиб, Шекспир, Мольер, Монтен асарлари таъсирида ўсди. 1859 йили бакалаврлик имтиҳонидан йиқилган Золя илмий даражасиз қолиб, оғир моддий тангликни бошидан кечиради. Кўпгина қийинчиликлардан сўнг ношир Луи Ашетнинг нашриётида тўрт йил давомида котиблик қилади. Ана шу вақт оралиғида у ўзининг илк ижод намуналари ҳисобланмиш “Нинон эртаклари” ҳикоялар тўпламини, “Клоднинг тавбаси” ва “Марсель сирлари” романларини нашр эттирди. Булар романтикларга тақлидан ёзилган асарлар эди. 1863-66 йиллар ичидада Золя турли журналларда ўзининг адабий-танқидий мақолалари, очерклари билан мунтазам чиқишлар қила бошлади. Бу пайтда у адабиёт оламида ёзувчи сифатида танилиб бўлган эди. Ёш адибда адабиётдаги янги йўналиш – натурализмга қизиқиш пайдо бўлади. Унинг “Тереза Ракен” (1867) ва “Мадлен Фера” (1868) романларини натуралистик таълимотни ўзига сингдирган дастлабки асарлар дейиш мумкин.\nНатурализм XIX асрнинг 60-йилларида Европа ҳамда Америка адабиёти ва санъатида юзага келган ва реализмдан фарқи, воқеликни фақат ташқи томондан аниқ акс эттиришга аҳамият берадиган оқимдир. Натурализм тарафдорлари “инсоннинг ахлоқий қиёфаси унинг феъл-атвори, юриш-туриши, муомаласи билан эмас, балки атроф-муҳит юзага келтирган шарт-шароит туфайли қатъий белгиланади”, деган қарашни илгари сурган эдилар. Натурализмда шахсдан кўра, омма, табақа, сулола ва гуруҳлар ҳаётининг бадиий тасвирлари устуворлик қилади. Уни мутахассислар, асосан, оломон психологиясини акс эттиришга йўналтирилган тасвир усули сифатида тадқиқ этадилар.\nАдиб ижодий фаолияти давомида бир нечта ҳикоялар тўплами, адабий-танқидий китоблар, публицистик кенг қамровли мақолалар, драматик асарлар яратган бўлса-да, бироқ у ўзининг улкан романлари билан катта шуҳрат қозонди. Ушбу асарларнинг аксарияти “Ругон Маккарлар” (1871-1893) номи билан аталадиган 20 жилдли туркумга киритилган. Золя эпопеяда Франция ўтмишидаги ниҳоятда оғир 1850-60 йилларга мурожаат этади. Мамлакат ҳаётида рўй берган бу жиддий воқеалар адиб ижодида ҳам туб бурилиш ясайди. Эпопеяда асосан Иккинчи империя давридаги сиёсий тузум қораланган бўлса, “Ругоннинг улғайиши” (1871), “Тор-мор” (1893), “Ўлжа” (1872), “Пул” (1891) романларида буржуа жамиятининг кирдикорлари фош этилади.\nБундан ташқари Эмиль Золя ўзининг “Тузоқ” (1877) ва “Ҳамал” (1885) романларида оддий меҳнаткашларнинг олийжаноблиги, инсоний фазилатларини ёрқин бўёқларда гавдалантиради.\nАйниқса, “Ҳамал” романидаги бадиий тасвирлар ёзувчининг юксак маҳорат эгаси эканлигидан далолат беради.\nИжодда тиним билмас адиб ўз асрининг 90-йилларида, яъни империалистик кучлар янада кескинлашган бир пайтда, ўзининг “Уч шаҳар” (Лурд, Рим, Париж) трилогиясини яратади. Христиан дини ва Рим папасининг кирдикорларини фош этган бу уч роман католик черкови ман этган асарлар рўйхатига киритилган.\nАдибнинг сўнгги “Тўрт инжил” туркумидаги (“Серпуштлик” – 1899, “Меҳнат” – 1901, “Ҳақиқат” – 1902 ва “Адолат” (тугалланмай қолган) романлари француз ишчилар ҳаракатидаги кўтарилиш даврида юзага келган ўткир сюжетли асарлар сирасига киради.\nЗоля ижтимоий ҳаётда ҳам жуда фаол эди. У XIX аср охирларида Францияда жуда катта шов-шувга сабаб бўлган “Дрейфус иши” (бошқа миллат вакилларининг сохта айблов билан қамалиши) бўйича Франция Республикаси Президентига “Мен қоралайман..!” (1898) номли очиқ хат билан мурожаат қилади. Бунинг учун эса Республика ҳукумати адибга 1898 йил 23 февралда қамоқ жазоси ҳақида ҳукм чиқаради. Бироқ адиб катта жарима эвазига қамоқ жазосидан қутулиб қолади ва Англияга кетади. Бир йилдан сўнг Золя яна ўз она юртига, Парижга қайтади.\n1902 йилнинг 29 сентябри… Золя ва унинг рафиқаси Алексадрина Медандан қайтишгач, хоналарида камин мўрисидан чиққан газ исидан заҳарланадилар. Исёнкор адиб ана шу тариқа тасодифий ўлим топади, рафиқаси эса омон қолади.\nУнинг вафоти оламшумул мотамга айланди. Матбуотда “бутун дунёни эгаллаган қайғу” ҳақида тинимсиз ёзиб борилар, адибга бутун дунёда эҳтиром кўрсатиларди.\nЭмиль Золя халқ учун театр яратишни бир умр орзу қилган эди. У ўзининг “Франциянинг олға юриши” туркумидаги драмасида мустабидлик ҳаракатларига қарши курашни мақсад қилган эди. Бироқ бу улкан мақсадни амалга оширолмади.\nЗоля романларида, гарчи қалтис ижтимоий зиддиятлар тасвирланган бўлса-да, у маълум сиёсий тузумга дастёрлик қилишни, маддоҳликни ўзига ор деб билган. У ҳар қандай шароитда ва ҳар қандай вазиятда ҳам ўзи танлаган тамойилга, яъни ҳаққоният тамойилига содиқ қолган. Шунинг учун ҳам унинг номи ва ёзган асарлари абадиятга муҳрланиб, келгуси авлодларнинг руҳий-маънавий оламини бойитишга хизмат қилаверади.\nМаҳмадиёр Асадов тайёрлади\n“Жаҳон адабиёти”, 2013 йил, 4-сон\nРукнларАдабиётТегларМаҳмадиёр Асадов, Эмиль Золя\n← Аввалги Аввалги Собиржон Ёқубов. Араб лабиринти\nКейинги → Кейинги: Моҳигул Юлдашева. ХХ аср Хива тазкирачилиги\nУлуғбек Ҳамдам. Алвидо, азизим дарахт! (ҳикоя)\nМуҳаммадали Қўшмоқов. Катта шоир йўли (1989)\nАнвар Ҳожиаҳмедов. Илмга садоқат (1989)\nКитоб ўқишнинг 21 фойдаси ҳақида


Соловьёв: «Легионер маҳаллий футболчидан устун бўлиши керак» » Lochinlar.UZ\n» Интервью » Соловьёв: «Легионер маҳаллий футболчидан устун бўлиши керак»\nСоловьёв: «Легионер маҳаллий футболчидан устун бўлиши керак»\n2019 йилги чемпионат баҳсларида россиялик ярим ҳимоячи Иван Соловьёв майдондаги жонкуярлиги ва фидоийлиги билан кўпчиликда яхши таассурот қолдирди.\n“Навбаҳор” клуби раҳбарияти Иван Соловьёвнинг янги мавсумда ҳам жамоа шарафини ҳимоя қилишни истади ҳамда футболчи клуб билан янги шартнома имзолади.\nХабарингиз бор, “лочинлар” айни пайтда Туркияда ўқув-машғулот йиғинини олиб боришяпти. “Навбаҳор” матбуот хизмати Туркия сафари олдидан маҳоратли ярим ҳимоячи Иван Соловьёвдан интервью олди.\n- Иван, Наманган ва Тошкентдаги йиғинлар қандай кечди?\n- Режа асосида, ажойиб тарзда кечди. Фақат унда тўлиқ иштирок этолмадим. Бунга эса эски жароҳатимнинг безовта қилганлиги сабаб бўлди. Москвада жароҳатимни текширтирдим. Худога шукр, ҳаммаси яхши ҳамда шифокорлар Туркиядаги ўқув-машғулот йиғинида бемалол қатнашишим мумкинлигини таъкидлашди (у айни пайтда жамоамизнинг Туркиянинг Белек шаҳридаги йиғинида қатнашмоқда).\n- “Навбаҳор” янги мавсумда ўз олдига юксак мақсадлар қўймоқда ва таркиб ҳам шунга яраша кучайтирилмоқда. Айни пайтда шакллантирилаётган таркиб билан жамоа ўз олдига қўйилган вазифани адо этишга қодирми?\n- “Навбаҳор” билан шартнома имзолаган маҳаллий футболчиларнинг барчаларини ўтган мавсумда намойиш этган ўйинлари орқали яхши биламан. Уларнинг барчалари маҳоратли ва янги мавсумда чиройли ўйинлари ҳамда голлари билан “Навбаҳор”нинг ғалабаларига ўзларининг муносиб ҳиссаларини қўшишади, деб умид қиламан.\nТўғри, ўтган йилги таркиб ўзаги сақлаб қолинди. Аммо ўз олдига юксак мақсадни қўядиган жамоанинг таркиби ўзига яраша кучли бўлиши, шунингдек, захира ўриндиғи ҳам узун бўлиши керак.\nЎтган мавсумда деярли битта таркиб билан ўйнадик, шунингдек, захира ўриндиғининг қисқалиги панд бериб, мавсум якунига келиб, футболчиларда чарчоқ аломатлари билинди ва бу ўйинларимизга ўз таъсирини ўтказди. Бу йил бундай ҳолатлар такрорланмаслиги учун захира ўриндиғи узун бўлиши билан бирга жамоа сафидан ҳам тажрибали ҳамда маҳоратли футболчилар ўрин олишлари, улар захирадан майдонга тушиб, ўйинни янада кучайтириш қобилиятига эга бўлишлари лозим. Менимча, таркибга яна 3-4 нафар маҳоратли ўйинчилар қўшилишса, таркиб янада оптимал кўриниш олади ва шунда “Навбаҳор” янги мавсумда ўз олдига қўйилган мақсадни амалга оширишга қодир бўлади.\n- “Навбаҳор” янги мавсумга тайёргарликнинг асосий қисмини Туркияда олиб боради. Туркиядаги ўқув-машғулот йиғини жамоага янги мавсумда ижобий натижа кўрсатишда ёрдам берадими?\n- Албатта, Туркиядаги ўқув-машғулот йиғини жамоамизга бўлажак мавсум давомида асқотади. Боиси, у ерда табиий чимга эга бўлган сифатли майдонларда машғулотлар олиб борамиз, шунингдек, юқори савияли спарринг-рақибларга қарши назорат-синов баҳслари ўтказамиз. Бу эса албатта бизга яхши спорт формасига кириб олишимиз, ўйин амалиётимизни йўқотмаслигимизда ёрдам беради.\nУмид қиламанки, янги чемпионат стартига қадар барчамиз оптимал формада бўламиз ва янги мавсумга тайёр бўламиз.\nФурсатдан фойдаланиб, “Навбаҳор”га шундай яхши шароитларни яратиб бераётган клуб раҳбарияти, шу жумладан, Наманган вилоят ҳокими Хайрулло Ҳайитбаевич Бозоров, Наманган шаҳар ҳокими Шавкат Шокиржанович Абдураззоқов, шунингдек, клуб вице-президенти Ойбек Арифович Саматовга ўзим ва жамоамиз номидан ўз миннатдорчилигимизни билдирамиз.\nЯнги мавсумда биз – футболчилар уларнинг ишончларини оқлаб, ўз олдимизга қўйилган мақсадни амалга ошириш учун барча имкониятларимизни ишга соламиз.\n- Жамоа кўригида кўплаб легионерлар иштирок этишди ва этишяпти. Улар борасида нима дея оласиз?\n- Тўғри, шу кунгача жамоамиз кўригида кўплаб хорижликлар футболчилар кўрикдан ўтишди ва Туркияда ҳам ушбу жараён давом этади.\nАлбатта, қайси легионернинг жамоада қолишини мураббийлар штаби ҳал қилади. Бироқ хорижлик футболчилар лимитига кўра, айни пайтда “Навбаҳор”да бор-йўғи 2 нафар легионерга жой бор, холос. Шу боис, клуб раҳбарияти, мураббийлар штаби ва биз – футболчилар жамоага юқори савияли хорижлик ўйинчиларнинг жалб этилишлари, улар бўлажак мавсумда “Навбаҳор”га ўз мақсадини амалга ошириши учун ёрдам беришлари лозимлигини тушуниб турибмиз. Ахир, легионер маҳаллий футболчидан камида бир бош устун бўлиши керак.\nБалки шунинг учун ҳам хорижлик ўйинчиларни танлаш учун кўрик жиддий тарзда кечаётгандир?\nНима бўлган тақдирдаям, жамоамиз таркибига маҳоратли легионерлар жалб этилиб, улар бу йилги чемпионатда “Навбаҳор”нинг ютуқларига муносиб ҳиссаларини қўшишади, деб умид қиламан.\n- “Навбаҳор” мухлисларига қандай тилакларингиз бор?\n- Фурсатдан фойдаланиб, шуни таъкидламоқчиманки, наманганлик ишқибозлар ўйинимни ёқтиришади ва мени ҳурмат қилишади. Бунинг учун уларга ўз миннатдорчилигимни изҳор этган ҳолда, жамоамиз мухлисларидан бу йил ҳам “Навбаҳор”ни муносиб тарзда қўллаб-қувватлашлари, янги шиорлар айтиб, шунингдек, жамоани руҳлантирадиган қўшиқларни куйлаб, худди хориж клубларининг мухлислари сингари қўллашларини тилайман. Бу биз – футболчиларга иштиёқ, ишонч ва қўшимча куч-қувват беради ҳамда биз ҳам уларнинг ишончларини оқлашга ҳаракат қиламиз.\nШу жумладан, мен ҳам “Навбаҳор” мухлисларига қувонч улашиш учун майдонда барча имкониятимни ишга соламан.\nИшқибозларга узоқ умр, сиҳат-саломатлик тилайман. Улар жамоамизни қўллаб-қувватлашдан чарчашмасин.скачать dle 10.4фильмы бесплатно\n7-тур. 2 июль\n1 Пахтакор 7 18\n2 АГМК 7 17\n3 Қўқон-1912 7 15\n4 Навбаҳор 7 14\n5 Бунёдкор 7 13\n6 Металлург 7 13\n7 Насаф 7 12\n8 Локомотив 7 9\n9 Сўғдиёна 7 8\n10 Машъал 7 6\n11 Сурхон 7 4\n12 Андижон 7 4\n13 Бухоро 7 2\n14 Қизилқум 7 1\n6-тур. 27 июнь\nАрхив. 2010 йил. «Навбаҳор» - «Бунёдкор» 1:2. ВИДЕО


Улуғбек Ҳайдаров: Менинг атрофимдаги гапларга ойдинлик киргунича ҳаракат сафидан чиқиб тураман « Ўзбекистон Халқ Ҳаракати\nУлуғбек Ҳайдаров: Менинг атрофимдаги гапларга ойдинлик киргунича ҳаракат сафидан чиқиб тураман\n04 February 2012 - 8:31\nМана бир неча кундирки, нафақат ўзбекзабон, балки русийзабон ва халқаро Интернет нашрлари, йирик оммавий ахборот воситалари АҚШда Федерал қидирув бюроси ходимлари томонидан ҳибсга олинган ўзбекистонлик қочқин, Жамшид Мухторов воқеаси ҳикоясига тўлган. Дастлаб Ўзбекистон Исломий ҳаракати аъзоларидан бири сифатида тилга олинган Ж.Мухторов кўп ўтмай Ўзбекистондан мутлақо ҳеч бир жиддий сабабсиз АҚШга келган ва бу ердан туриб ўзбек махсус хизматлари учун жосуслик қилаётган шахс сифатида таништирила бошлади. Унинг жосуслигини исботловчи бир қатор чиқишлар бўлиб ўтди. Ана шундай чиқишлардан бирида Ж.Мухторов билан бир қаторда, ҳозирда Канадада мухожирликда яшаётган таниқли журналист Улуғбек Ҳайдаров ҳам тилга олинди ва у ҳам жиддий айбловларга нишон бўлди.\nАйни сабаб ўлароқ, биз нашримизнинг доимий ҳамкори, журналист Улуғбек Ҳайдаровга боғланиб унинг шахси атрофидаги айбловлар борасида очиқ суҳбатлашиб олишни мақсад қилдик.\nЖараён: Улуғбек сиз ва Жамшид Мухторов ўртасидаги муносабат қандай таърифланиши мумкин, сизлар дўстмидингиз, қадрдон танишларми ёки шунчаки мусофирликдаги ватандошлар? Қанчалар сиз ва унинг ўртасидаги муносабат самимий ва ошкор эди?\nУлуғбек Ҳайдаров: Биз таниш эдик, холос. Қадрдон танишлар, агар шундай дейиш мумкин бўлса. Мусофирликда ҳам Интернет орқали алоқада бўлиб турдик. У АҚШда Ислом динининг радикал кўринишидаги оқимига қўшилганини яширмасдан, мени ҳам демократик қарашлардан қайтариш ҳаракатига тушгач, ундан, бу ҳақда бошқа гапирмасликни, дунёқарашларимиз ҳар ҳил эканини юмшоқ қилиб тушунтирдим. Жамшид Мухторов “Эзгулик” ташкилотинингЖиззах вилояти бўйича раиси вақтида мен шу ташкилотда матбуот котиби эдим. У билан мана шу ташкилотда яқин танишдим, унгача ҳам билардим уни, маҳалламиз яқин эди… Одобли, салом-алиги жойида бола эди. Эзгуликда бирга ишлашни бошлаганимиздан кейингина унинг характеридаги бази тушунарсиз қусурларни кўра бошладим. Масалан у вилоят ва шаҳар ички ишлар ва МХХ (Миллий хавфсизлик хизмати – Жараён) ходимлари билан яхши алоқада эди. Бунга менқарши эмасман, албатта бир ташкилот бошлиғи сифатида у куч ишлатар тизимлари идораларига боришга, у ердаги раҳбарлар билан гаплашиш бу нормал бил ҳол. Лекин мен сезардимки, бу яқинлик баъзан чегарадан чиқиб кетаётганини… Уни бу ҳақда огоҳлантирардим. Бир йиллик ташкилот ҳисоботи тайёр бўлди ва унинг презентациясини ҳозирлай бошладик. Эртага презентация деган куни Эзгулик офисидаги компютер ичида сақланаётган ҳамма ҳужатлар ўғирлаб кетилди. Эшик бузилмаган, ҳамма нарса жойида, фақат компьютернинг винчестри (хотираси) йўқ эди. Калит эса Жамшиднинг ўзида бор эди холос… Синглиси қотилликда айбланиб, узоқ муддатга қамалиб кетгач, у ҳам аввал Бишкека, ва у ердан АҚШга чиқиб кетди.\nВоқеанинг кейинги ривожи кўпчилик учун қисман маълум, айтингчи, нима учун бугун, Жамшид Мухторов воқеаси ортидан пайдо бўлган айрим “айбловли” чиқишларда сиз ҳам бот-бот эсланяпсиз? Бундаги боғлиқликни сиз тушунтириб бера оласизми?\nУлуғбек Ҳайдаров: Жамшид Мухторов АҚШда қамоққа олинди деган хабар хорижда яшаётган ва Жамшидни таниган ўзбеклар ўртасида муҳокама мавзусига айланди. Толиб Ёқуб уни МХХнинг “шестёрка” (югурдак – Ж)си деб атади, яна бир Хазратқул деган одам Жамшид Бишкекда яшаётган пайтида ҳам МХХга ишлаган деб, унинг E-mail почтасидан олинган ёзишмаларни эълон қилди. Гуёки Жамшид ва унинг Жиззахдаги бир таниш аёл Турсуной ўртасидаги ёзишмалари, деб эълон қилинган бу хатларнинг бирида Турсуной гуёки мени ҳам эслайди. У Жамшидга “Ула акани (яъни мени – У.Ҳ.) МХХдаги акаси билан таништирамиз дейишганди, лекин таништиришмаяпти”, деб ёзади. Мана шундан кейин мени хам айблаш бошланиб кетди. Хазратқул Худойберди мен аъзо бўлган Ўзбекистон Халқ Ҳаракатига ҳам бу ҳақда билдириш йўллаб, мени жосус деб атади. Мен бу ҳақда кеча билдим. Лекин биласизми, кулгим келди буларни ўқиб. Чунки мен биламанку бу ёзишмаларнинг тарихини! Ҳозирда Торонтода яшаётган Эгамназар Шайманов исмли жиззахлик инсонни топинг ва ундай сўранг, Турсуной аслида ким эканлигини! Бу ерда Турсуной йўқ. Бу ёзувлар Эгамназарга тегишли! Ҳозир тушунтираман. Бишкекда Жамшиддан ҳамма гумонсирай бошлаган пайтда, Эгамназар бир Интернет кафега киради ва Жамшидни E-mailи очиқ қолганини кўради. Шундай сўнг у гўё Турсуной бўлиб, Жамшидга мактублар бита бошлайди, ва шу йўл билан Жамшидни фош қилмоқчи бўлади. Бу ҳақда Эгамназар менга айтиб берган ва кечирим сўраганди, “Сизнинг номингиздан ҳам фойдаландим, тўғри тушунинг”, деб. Мен эътибор ҳам бермаганман бунга. Шундай бўлсада мен кеча ЎХҲ раҳбарига чиқиб, ҳаракатдан кетишимни айтдим. Хазратқул ва бошқалар дўппини осмонга отмасин, бу ёзишмаларнинг нарҳи мен учун 1 тийин!\nАммо нима учун, нима сабабдан айнан Улуғбек Ҳайдаров, ахир интернеттадига ҳар қандай чиқишга ҳам жиддий қараб бўлмайди, айниқса у айблов оҳангидаги чиқиш бўлса… Балким бу ерда бошқа қандайдир айтилмай қолаётган сабаблар ҳам бордир?\nУлуғбек Ҳайдаров: Мен ўзим бошқа қандайдир сабабларни кўрмаяпман, тўғри мумкин бу уринишлар ортида аниқ мақсадлар бордир, бир нарса дейиш қийин. Ҳали мен аюханнос солаётганим ҳам йўқ, мана мени айблашяпти, деб. Чунки бу ёзишмалар Хазратқулга ўхшаган майда чуйда кимсалар учун нодир топилма бўлса бордир, лекин мен учун бу хатларнинг аҳамияти йўқ. Менинг мақсадим, бу ёзишмаларнинг ҳақиқий муаллифи ким эканлигини айтиш эди.\nСиз сал аввалроқ Х.Худойберди сиз аъзо бўлган ЎХҲга ҳам сизни жосусликда айблаб мактуб йўллаганини айтдингиз ва ҳатто мана шу айбловлар туфайли сиз бу уюшма сафидан чиқиш қарорига келганингизни маълум қилдингиз. ЎХҲ аъзолари бу айбловларга қандай қаради ва нима учун сиз ЎХҲ сафидан чиқишга қарор қилдингиз? Кўпчилик учун бу қадамингиз айниқса шубҳали туюлиши мумкин эмасми, мана айблов бўлди ва у дарҳол ЎХҲ сафидан кетти деган маънода?..\nУлуғбек Ҳайдаров: Биласизми, нимададир шубҳа истаётган одамга қоласизми, кетасизми фарқи йўқ, барибир шубҳани топаверади. Мен ЎХҲ сафига ўз иҳтиёрим билан қўшилганман, қолаверса, бир неча йилдан буён ҳаракат раҳбари Муҳаммад Солиҳ билан яқиндан алоқадамиз. Мен у кишини ҳурматқиламан ва айнан мана шу ҳурмат мени ҳаракат сафига етаклаганди. Кеча ҳаракат сафидан кетишқароримни айтганимдан кейин, раис бундай қилмасликни, бунақа гап сўзларга эътибор бермасликни, аксинча, ҳаракат сафидаги фаолиятни кучайтириш кераклигини айтиб, кўнглимни кўтардилар. Бироқ, мен ҳозир ҳам мана шу қарорда турибман. Агар мен ҳозир кетмасам, Хазратқул бир неча кундан кейин“мен ва менинг ташкилотим (Ўзбекистон инсон ҳуқуқларини ҳимоя қилиш жамияти ЎИҲЖ)ҳаракатдан чиқади”, деб чиқади. Аслида бу кимса мана шундай фурсатни кутаяпти. Мен унинг ўзини тутишига Берлиндаги йиғилиш вақтида эътибор бергандим. Ўша пайтдаёк унинг самимийликдан узоқшахс эканлигини, қўрқоқ, мақтанчоқ эканлигини билгандим. Бундай одамлар доимо эътибор талаб бўлишади, ўзларининг саводсизликлари ва иғвогарликларини шанғи овози билан беркитмоқчи бўлишади. Вақт эса ҳаммасини очиқлайди. У ҳозир ЎХҲ сафида ҳеч кимга керак эмаслигини сезди ва чиқиб кетиш учун сабаб қидиряпти. Сабаб эса топилди, яъни ЎХҲ сафида жосуслар! УнингИнтернетда ёзишича, ЎХҲ сафига 6 нафар жосус кириб олган. Савол туғилади: Хазратқул бу жосусларни мавжуд эканлигини нега илгарироқ, ҳаракатнинг биринчи йиғинларида очиқламади? Нега энди ЎХҲ энди оёққа туриб, ташкилот сифатида шаклланиб бўлганида “Жосуслаааар!”, деб шовқин кўтараяпти? Саволлар кўп.\nБарибир қизиқда Улуғбек, агар сиз айтаётгандай Х.Худойберди ЎХҲ сафида ҳеч кимга керак эмаслигини сезиб, чиқишни мўлжаллаётган бўлса, нега уни олиб қолиш учун сиз кетмоқчи бўляпсиз, кераксиз одамни сафда сақлаб қолишдан мурод не?\nУлуғбек Ҳайдаров: Кераксиз одамни сақлаб қолиш эмас, кераксиз одамнинг фитнасини даф қилиш, ЎХҲ ичида фитна чиқармаслик, мана шу асосий мақсад. Қолаверса, кимнингдир менинг кетишим борасида нимадир дейиши ва қандайдир гумонга бориши, шахсан мен учун сариқ чақалиқ аҳамияти йўқ. Шунчаки, бўлиб ўтган мана шу гап сўзлардан кейин мен яна қайсарлик қилиб, “кетмайман”, деб тураверсам, Хазратқул ва унинг тарафдорлари тегирмонига сув қуйган бўламан, “а-ха, у кета олмайди, МХХ кетмайсан, қоласан деганда”, дейишади. Шунинг учун мен бу гапларга ойдинлик киргунича ҳаракат сафидан чиқиб тураман. Мен аминманки, Х.Худойберди ЎХҲ сафида узоқ қолмайди. Чунки хасадгўй, иғвогар ва ичи қора кимсалар доим ҳам оёқ остида юриб, қадам олишга ҳалақит беради ва пировардида бир тепки билан гумдон бўлади. Мен Х.Худойберди ва ўзим ўртамиздаги муаммони М.Солиҳ олдида, ва ЎХҲ ичида эмас, ундан ташқарида, бафуржа ҳал қилмоқчиман. Ва ҳал қиламан ҳам.\nУлуғбек айтингчи, мана шу воқеалар ЎХҲ фаолиятига нақадар таъсир қиляпти, умуман бу уюшма тугатилиш арафасига келиб қолмадими, ахир у энди ташқаридаги зарбалар эмас, ўз ичидаги олишувлар, фитналар домига тушди?\nУлуғбек Ҳайдаров: ЎХҲ ичидаги олишувлар ўша Берлин конференциясида бошланган менимча… Ва ҳозиргача давом этяпти. М.Солиҳнинг сайланишига тиш тирноғи билан яширинча, ҳа айнан яширинча қарши чиққанлар бўлди. Ўша Х.Худойберди ҳам шулар сафида. Менинг куни кеча ҳаракат раҳбарларидан бири билан суҳбатимизда ҳам мана шу ички мувозанат ҳақида гап бўлди. Хавотир йўқ эмас, бор. Лекин, ўтган бир йил ичида ЎХҲ анча мунча иш қилди, миллатимиз шуурида умид ва ишонч уйғота олди деб ўйлайман. Ҳаракат сафида бугун мил лат учун қайғурадиган, собитқадам инсонлар кўп.Ўйлайманки, Х.Худойбердига ўхшаган кимсаларнинг “Ҳаракат ичида фитналар бор”, деган тасаввур уйғотишга уриниши бефойда нарса. ЎХҲдан менинг кетишимдан фожеа ясамаслик керак, ва бунга бир оддий ҳол деб қараш лозим.\nУлуғбек келинг энди яна бир, кўпчилик ҳамкасбларни қизиқтирувчи саволниям кўтарсак, Жамшид Каримов ҳақда қандайдир янги маълумот борми, унинг тақдирини аниқлаш бўйича қандайдир ҳаракатлар олиб бориляптими?\nУлуғбек Ҳайдаров: Ҳаракатлар бор албатта. Зотан дўстимиз бўйича қабул қилган мурожаатимизни кўп таниқли инсонлар имзолади ва биз энди бу мурожаатни йирик халқаро ташкилотларга йўллаймиз, бу масала бўйича алоҳида процедуралар белгиланишига чақирамиз, юқори даражадаги мулоқотларда бу масала ҳам диққат марказида туришини илтимос қиламиз. Қилинадиган ишлар белгиланган ва тез орада қайтадан ҳаракатни бошлаймиз. Жамшиднинг ўзи ҳозирча Жиззах шаҳрида, уй қамоғида ўтирганлигини айтишяпти. Қисқа сайрга у билан махсус хизмат вакиллари бирга чиқишяпти экан. Кунлар бир оз исигач, уни Зомин тоғлари устида қурилган машҳур “Зомин” оромгоҳига олиб кетишади, деган хабарни етказишди. Эҳтимол тоғ ҳавоси Жамшид учун фойдалидир, бироқ у ерда уяли телефонлар ишламайди, Интернет ҳақида айтмаса ҳам балади. Қисқаси “полная блокировка человека”. Жамшид у ерда информациясиз қийланади… Уни у ерда қанча ушлаб туриш лари эса ноъмалум.\nТаҳририят: Улуғбек, биз билан мулоқотга ва балким сиз учун у қадар ёқимли бўлмаган мавзуда суҳбатлашишга рози бўлганингиз учун раҳмат. Қадрли мухлис, суҳбат сўнгида биз Улуғбек Ҳайдаровнинг яқин ҳамкасби, Ўзбекистонда жиддий чекловлар ва босимлар остида қолган журналистлардан бирига мурожаат қилдик, унинг кўтарганимиз ва муҳокама қилганимиз мавзу юзасидан фикрини сўрадик. Азбаройи маълум тарафга ён босганлик ёки манфаатлар тўқнашувида айбланмаслик, билдирилган фикр эса фақат ҳолис ва бетараф муносабат ўлароқ қабул қилинсин учун, биз суҳбатдошимизнинг исмини ошкр қилмасликка қарор қилдик. Ўйлаймизки бизнинг соф интилишларимизни тўғри баҳолайсиз.\nШу билан бирга Жараён, сиз азиз ўқувчига ҳам кўтарганимиз мавзу ва суҳбатимиз сўнгида билдирилган фикр юзасидан ўз қарашларингиз, мулоҳазаларингиз билан ўртоқлашишни таклиф этади. Бизга ёзинг, биз сизга ҳам фикр билдириш имконини ҳавола этишдан мамнунмиз. Марҳамат билдирилган фикр билан танишинг:\n— Ўзбек мухолифати ҳам, альтернатив дейилаётган журналистикаси вакиллари ҳам бугун бироз ақлларини пешлаб олишлари зарур. Эътибор қилинг, сўнгги беш олти йил давомида мухолифат эмас, энг эркин дея даъволанаётган матбуот вакиллари ва журналистлари эмас, айнан мухолифларга мухолифлар эркин матбуот имкониятларидан жуда кен ва маромида фойдаланяпти. Улар афтидан зарба бериш ҳадисини анча мукаммал ўзлаштирган. Бугун ҳатто йирик, жуда ҳам профессионал ҳисобланаётган оммавий ахборот воситалари, жуда ҳам маҳоратли ва энг қудратли, ўзбек режимини сал қолса трақайлатвораётган мухолифат ҳам ана ўша “трақайлаётганлар” сурнайига ўйнаб ётипти. Неча йиллар давомида танигани, билгани одамлар ҳақда кеча, худо билмас жойлардан пайдо бўлиб қолган нотавонларнинг оламшумул даъволарига сузилиб, нималарни гапиришмади. Гўллик ҳам шу қадар бўладими?\nБирортамиз, бир дақиқа бўлсин ўйланиб ҳам ўтирмаяпмиз, нега энди бирдан фалончи, мен неча йилдан бери билган, яхши таниган, ишонган инсон ҳақида бундай мутлақо эсанкиратиб қўювчи маълумотлар пайдо бўляпти, нима учун мен бу маълумотларга ва уларни тақдим этаётган, қаёқдандир пайдо бўлиб қолган “янги қаҳрамон”ларга ишонишим керак, балким мақсад ҳам айнан ишонтириш, ёмонотлиқ қилиш ва якдилликни, жипсликни парчалашдир деган гумонга бормадик. Шу қадар ўчмиз, шу қадар очмизки, ким нима деб вайсаса лаққа тушаверамиз, бу тўнкасифат қаёқдан чиқиб қолди ўзи демаймиз. Кимисидир МХХнинг собиқи бўлади, кимисидир аллақандай ҳаракатнинг энг жиддий қурбони бўлади ва негадир бу шўрликлар улар учун нафрат манбаи бўлиши керак бўлган режимни эмас, режим учун нафратли ҳисобланган кимсаларни нелардадир “фош” қила бошлайди, уларга қарши кўтарилишга даъват қилади.\nОвсарлигимиз шу қадарки, нега энди бу қургур “бечоралар” айнан бизнинг дўстлар, касбдошлар, кечаги сафдошларга бу қадар ташланяпти, мақсади нима буларнинг, балким собиқлик ҳақидаги даъвоси ўйиндир деган гумонга бормаймиз. Йўқ, бизга душмандан гумонланиш ўрнига ўз яқинимиздан гумонланиш осонроқ, енгилроқ бу иш. Зарарсиз. Мана шу ҳолат ҳукмрон экан, мухолифатнинг аллақандай зафарлар ҳақидаги, аллақандай бўлажак аниқ эврилишлар ҳақидаги башоратлари бекор, бундай ақли калта ва фаросатсиз инсонлар нимагадир эришиши мутлақо кулгили. Зеро бугун уларни маълум идоранинг маълум кимсалари томонидан битилган масалга ишонтириб сайратган, ўйнатган кимсалар, эртага бошқа ўйинларга ҳам ўйнатади, бемалол бошқара олади, йўналишни кўрсатиб қўйиб бир четда чапак чалиб кузатади.\nАхир ўзингиз ўйлаб кўринг, мана шу сўнгги беш олти йил ичида кимларни нималарда айбламадик. Бизга айблаш учун асос бўлувчи маълумотлар қаёқдан келди, нима учун кеча ёнма ён туриб ёвга қарши дадил курашга чиқмоқчи бўлган дўстларимиз бугун бизга энг ёвуз, ўзбек режимидан ҳам ёвузроқ душманга айланиб қолди, нега биз кеча ёнимизда турганни инкор этиб тўсатдан пайдо бўлиб қолганга ишоняпмиз? Мана шу саволни ўзимизга берайлик ва жавобини ўйлаб кўрайлик, биз кимга қарши мухолифмиз ўзи? Кечаги дўстларга, сафдошларга, касбдошларга қаршими ёки?.. Эътибор қилинг биз ҳамма вақт, тўғрироғи бизларни ҳамма вақт айнан ишлаётган, Ўзбекистонда, унинг ташқарисида туриб нимадир қилаётганлар ҳақда шубҳаланишга ундашди, шубҳаланиш билан чекланмай, балки шубҳамизни асослаган ҳолда ҳаммага маълум қилишга мажбурлашди. Биз шуни қилдик, тўйиб тўйиб энг тоза, энг жасоратли дўстларимизни лойга чапладик.\nҲаёт барибир ким ҳақ, ким ноҳақ кўрсатяпти, аммо биз кўришни хоҳламаймиз, тан олишни истамаймиз, ахир алданган бўлиб чиқиш бизга ёқмайди, биз бундай иллатдан устунмизда, комиллар султонимизда. Бугунги айбловлар ҳам айнан ўша алданишнинг давоми. Мен Улуғбекни яхши танийман, мен унинг журналист сифатидаги фаолиятидан жуда яхши хабардорман, мен худди шундай Тўлқин Қараевни ҳам биламан, Қудрат Бобожонни ҳам, Юсуф Расулни ҳам, Ҳусниддин Кутбиддиновни ҳам, Иброҳимжон Зокировни ҳам, Матлуба Азаматовани ҳам биламан, уларнинг журналист сифатидаги фаолиятини ҳам жуда яхши биламан. Аммо улар ҳақда вайсаётганларни танимайман, ҳеч қачон уларнинг мана шу касбдош дўстларимдай жасоратли фаолиятини кўрмаганман. Сизчи? Сиз биласизми? Қани шу саволга ҳам жавоб топиб кўрингчи? Номларини айтганим журналистларни калтаклашди, босимлар остига олишди, айримлари қамалиб ҳам чиқди, айримлари хануз таъқиб остида, аммо шундай бўлсада улар фаолиятда тўхтамади, Ўзбекистонда қолганиям, чиқиб кетгани ҳам. Балким шунинг учун улар нишонга олингандир, ўйлаб кўрмайсизми?\nНима деманг, аммо, не-не сайтлар яратмайлик, не-не йирик оммавий ахборот воситаларининг профессионал, жуда ҳам профессионал ходимлари бўлмайлик, биз барибир маълумотни олиш, текшириш ва узатиш масаласида мутлақо заиф эканмиз, бизни ўзлари учун ашаддий душман билганларга нисбатан. Улар бу ишнинг ҳадисини олган экан, шу боис ҳам ҳатто бизларни, ўз ишимизнинг устаси деб билганларни ҳам, ноғорасига ўйнатяпти, ишонинг ўйнаяпмиз, мазза қилиб ўйнаяпмиз. Ақлни ишлатмас эканмиз, ана шундай ўйнаб юраверамиз, оқни қорадан фарқламай.


«КИМЁГАР»ДА МАРОҚЛИ ДАМ – Ўзбекистон кимё ва фармацевтика саноати ходимлари касаба уюшмаси\n«Фарғонаазот» АЖга қарашли «Кимёгар» болалар соғломлаштириш оромгоҳи биринчи навбатдаги 175 нафар ўғил-қизни ўз бағрига қабул қилди. Айни пайтда оромгоҳ ёзги таътилни\nинтизорлик билан кутган болажонларнинг шодон кулгуси билан тўлиб тошган.\n– Жорий мавсумда корхона ишчи-ходимларининг тўрт навбатда 700 нафар фарзанди дам олади, – дейди оромгоҳ раҳбари Саодатхон Мўминова. – Бу йилги фаолиятимизни карантин талабларига қатъий амал қилган ҳолда ташкил этганмиз. 9 гектардан иборат масканимизда болажонларнинг мириқиб ҳордиқ чиқариши учун барча шароитлар яратилган.\nИкки мингга яқин китоб фондига эга шинам кутубхона, компьютер, шахмат-шашка, футбол, теннис, рақс, математика, расм каби тўгараклар ўғил-қизларнинг таътилни янада мазмунли ўтишига хизмат қилмоқда. Болажонлар ўртасида ўтказиладиган барча машғулотлар, танловлар, мусобақалар очиқ осмон остида ташкил этилмоқда.\n– Мактабдаги ўқишлар эрта тугагани сабаб асосий вақтимизни уйда ўтказдик. Шу сабаб анча пайт дўстларим билан кўриша олмадим, – дейди 4-синфни тамомлаган Муҳаммадзоҳид Рустамов. – Оромгоҳда синфдош дўстларимни кўриб, хурсанд бўлиб кетдим. Ҳозир улар билан битта гуруҳдаман. Бу ерда кунимизни мароқли ўтказяпмиз.\n– Оромгоҳга биринчи марта келишим, – дейди Зафаржон Қўчқоров. – Бу ер келиб кўплаб янги дўстлар орттирдим. Айни пайтда дўстларим билан «Бу менинг – Ўзбекистоним» расмлар танловига тайёргарлик кўряпмиз.\nАҳамиятли жиҳати, йўлланмаларнинг ҳамёнбоплиги ота-оналарга маъқул бўлмоқда. Яъни, бу йилги 12 кунлик йўлланма нархи бир нафар бола учун 78 минг сўм этиб белгиланган. Бу эса ота-оналар учун яна бир қулайлик бўлди.\nБу ерда болалар кунига тўрт маҳал тўйимли ва витаминларга бой озиқ-овқатлар билан овқатлантирилади. Таомларнинг сифатига жиддий эътибор қаратилган. Тиббиёт хонасида етарлича дори-дармонлар мавжуд. Ўғил-қизларнинг ҳам ақлан, ҳам жисмонан чиниқишлари учун малакали тарбиячилар, етакчилар, спорт мураббийлари жалб қилинган.\nОдам савдоси—давр муаммоси\n07.08.2019 07.08.2019 kimyo\n19.12.2017 19.12.2017 kimyo\nЎЗБЕКИСТОН РЕСПУБЛИКАСИ ДАВЛАТ МУСТАҚИЛЛИГИНИНГ ЙИГИРМА БЕШ ЙИЛЛИГИ БАЙРАМИ АРАФАСИДА


Кегейли, Мўйноқ, Қонликўллик 50 нафар узоқ масофадан мактабга қатнайдиган ўқувчиларга велосипед совға қилинди- Kruz.uz\nКегейли, Мўйноқ, Қонликўллик 50 нафар узоқ масофадан мактабга қатнайдиган ўқувчиларга велосипед совға қилинди\n17:30, 20.09.2017 1054 0 Ёшлар иттифоқи\nЎзбекистон ёшлар иттифоқи қорақалпоғистонлик 50 нафар узоқ масофадан мактабга қатнайдиган ўқувчиларга велосипед совға қилди. Бу ҳақда Ўзбекистон ёшлар иттифоқи расмий сайти хабар бермоқда.\nАйни кунларда “Ёшлар тарғибот” поезди аъзолари бутун Қорақалпоғистон бўйлаб турли йўналишларда, қатор лойиҳаларни амалга оширмоқда. Жумладан, ижтимоий ҳимоя масаласида ҳам қатор тадбирлар ўтказилмоқда.\nҚорақалпоғистоннинг энг чекка ҳудудлари бўлган Кегейли, Мўйноқ, Қонликўллик ёшлар учун Ўзбекистон ёшлар иттифоқи муносиб совға тақдим қилди. Кам таъминланган, ижтимоий ҳимояга муҳтож ёшларга 50 та велосипед берилди.\n— Олдинлари жонажон мактабимга деярли бир соатда борардим. Энди менинг олтин тулпорим бор. У билан 10 минутда учиб бораман. Сизларга раҳмат, — деди қувончини яширмай Қонликўллик 5-синф ўқувчиси Алишербек. Энди яхши ўқиб, ўзим машина оламан.\nТарғибот лойиҳаси давом этмоқда.